text:
Чехов Антон Павлович
Че́хов Анто́н Павлович (урыҫ. Чехов Антон Павлович , 17 (29) ғинуар 1860, Таганрог, Екатеринослав губернаһы (хәҙерге Ростов өлкәһе), Рәсәй империяһы — 2 (15) июль 1904, Баденвейлер, Германия империяһы) — урыҫ яҙыусыһы һәм драматургы, белеме буйынса табип.
Император фәндәр Академияһының нәфис һүҙ буйынса почётлы академигы (1900—1902). Дөйөм танылған донъя әҙәбиәте классигы. Уның пьесалары, айырыуса «Сейә баҡсаһы», йөҙ йылдан ашыу донъя театрҙары сәхнәһенән төшмәй. Донъяла иң танылған драматургтарҙың береһе.
26 йыл ижад ғүмерендә Чехов 900 тирәһе әҫәр яҙа (ҡыҫҡа юмористик хикәйәләр, етди повестар, пьесалар), уларҙың күбеһе классик донъя әҙәбиәте булып китә.
Биографияһы[үҙгәртергә | вики-тексты үҙгәртергә]
Бала сағы һәм үҫмер йылдары[үҙгәртергә | вики-тексты үҙгәртергә]
1860 йылдың 17 (29) ғинуарында Таганрогта Полицейский урамында ҙур булмаған йортта[2] «(әсәйем әйткәненсә)…Болотов йәки Гнутов йортонда, Третьяков В. Н. эргәһендә, урамдағы бәләкәй өйҙә» — А. П. Чеховтың П. Ф. Иордановҡа яҙған хатынан, (хәҙер Чехов урамы (Таганрог) Павел Егорович Чехов ғаиләһендә өсөнсө бала — Антон тыуа. Антондың баласағы бөтмәҫ сиркәү байрамдары, исем туйҙарында үтә. Эш көндәрендә мәктәптән һуң ир туғандар аталарының кибетен ҡарауыллай, көн һайын иртәнге сәғәт биштә тороп сиркәү хорына йырларға йөрөй. Чехов үҙе әйтеүенсә: «Баласаҡта минең баласағым булманы».
Чеховтың белем алыуы Таганрогта грек мәктәбендә башлана; 1868 йылдың 23 авгусында Антон Чехов әҙерлек класына уҡырға инә. (А. П. Чехов исемендәге 2-се һанлы гимназия, Таганрог гимназияһы). Был ирҙәр классик гимназияһы Рәсәйҙең көньяғында иң өлкән уҡыу йорто булып иҫәпләнә (1806-сы йылда коммерциялы булараҡ нигеҙ һалынып, 1866 йылда классик булып китә). Гимназияла уның донъяға ҡарашы, китаптарға, белемгә, театрға һөйөүе формалаша; ошонда ул уҡытыусыһы Федор Платонович Покровский тарафынан үҙенең тәүге «Чехонте» әҙәби псевдонимын ала; ошонда уның тәүге әҙәби һәм сәхнә тәжрибәләре башлана.
Музыка һәм китап йәш Антон Чеховта ижадҡа ынтылыш уята. Бигрәк тә, 1827 йылда ойошторолған А. П. Чехов исемендәге Таганрог драма театры ҙур роль уйнай. Антон театрға тәүге тапҡыр 13 йәшендә аяҡ баҫа, «Гүзәл Елена» опереттаһын ҡарай, күп тә үтмәй ул театрға бар күңеле менән ғашиҡ була. Һуңғараҡ үҙ хаттарының береһендә ул шулай тип яҙа: «Ҡасандыр театр миңә бик күпте бирҙе…Элегерәк минең өсөн театрҙа ултырыуҙан да юғарыраҡ ләззәт юҡ ине…» Уның тәүге «Трагик», «Комик», «Бенефис», «Тауыҡ бушҡа ҡытҡылдаманы» кеүек әҫәрҙәренең геройҙары актерҙар һәм актрисалар булыуы осраҡлы түгел. Антон үҙенең гимназия дуҫының өй спектаклдәрендә лә ҡатнаша[3].
Гимназист-Чехов юмористик журналдар нәшер итә, һүрәттәргә яҙыуҙар уйлап таба, юмористик хикәйәләр, сценкалар ижад итә. «Атайһыҙ» исемле тәүге драмаһын гимназияла уҡыу дәүерендә 18 йәшендә яҙа. Чеховтың гимназияла уҡыу дәүере уның шәхес булараҡ формалашауында һәм өлгөрөүендә, уның рухи яҡтан үҫешендә әһәмиәтле осор булып тора. Гимназияла уҡыу йылдарында Чехов яҙыусылыҡ эше өсөн бик бай материал туплай. Иң типик һәм үҙенсәлекле фигуралар һуңғараҡ уның әҫәрҙәрендә урын ала. Моғайын, уның математика уҡытыусыһы Дзержинский Эдмунд Иосифович — буласаҡ Контрреволюцияға ҡаршы көрәш буйынса Бөтә Рәсәй ғәҙәттән тыш комиссияһының тәүге рәйесе Дзержинский Феликс Эдмундовичтың атаһы — шундай фигураларҙың береһе булғандыр[4].
1879 йылда ул Таганрог гимназияһын тамамлай. Шул уҡ йылда ул Мәскәүгә күсеп китә һәм Мәскәү дәүләт университетының медицина факультетына (хәҙер И. М. Сеченов исемендәге Беренсе Мәскәү дәүләт медицина университеты) уҡырға инә. Бында ул билдәле профессорҙар Склифософский Николай Васильевич, Захарьин Григорий Антонович һ.б. белем ала. Шул уҡ йылда Антондың ағаһы Мәскәү эргәһендә урынлашҡан Истра (Воскресенск) ҡалаһында уҡытыусы урынын ала. Уға бөтә ғаилә һыйышлы ҙур фатир бүленә. Мәскәүҙә тығыҙ шарттарҙа йәшәүсе Чеховтар йәйгелеккә Воскресенскка Иван янына киләләр. Унда 1881 йылда Воскресенск дауаханаһы (Чика больницаһы) мөдире доктор П. А. Архангельский менән таныша. 1882 йылдан, әле студент булараҡ, ул дауаханала табиптарға пациенттар ҡабул итеүҙә ярҙамлаша. 1884 йылда университет курстарын бөтөрөп Чика больницаһында өйәҙ табибы булып эш башлай. П. А. Архангельскийҙың хәтирәләренән:
Антон Чехов эшен ашыҡмай башҡара, ҡайһы саҡта уның хәрәкәттәрендә ҡыйыуһыҙлыҡ сағылған кеүек була: ләкин ул эшен иғтибар менән һәм эшенә күҙгә күренеп торған һөйөү менән, айырыуса үҙенең ҡулдары аша үткән ауырыуға ҡарата һөйөү менән башҡара. Уның иғтибарын бигрәк тә ауырыуҙың күңел торошо йәлеп итә, шуға ла ҡәҙимге медикаменттар менән бер рәттән ауырыуҙың психикаһына табип һәм тирә-яҡ мөхит яҡлап тәьҫир итеүгә ҙур әһәмиәт бирә. [5].
Иҫкәрмәләр[үҙгәртергә | вики-тексты үҙгәртергә]
- ↑ Гебель В., Гольберг М., Каган Л., Цукерман Л. Чехов Антон Павлович // Большая советская энциклопедия / Гл. ред. Шмидт О. Ю. — М.: Сов. энцикл., 1934. — Т. 61. — С. 460. (урыҫ.). Тәүге сығанаҡтан архивланған 24 август 2011. (Тикшерелгән 6 июнь 2009)
- ↑ хәҙер унда «Чехов йорто» музейы урынлашҡан
- ↑ Киричек М. С. Дросси дом // Таганрог. Энциклопедия. — Таганрог: Антон, 2008. — С. 330. — ISBN 978-5-88040-064-5.
- ↑ Дональд Рейфилд, «Сталин и его подручные», гл. 2
- ↑ У стен Нового Иерусалима. История города Воскресенска-Истры. М.: Лето, 2010. с. 389—390.
- 29 ғинуар көнө тыуғандар
- 1860 йылда тыуғандар
- 15 июль көнө вафаттар
- 1904 йылда вафаттар
- III дәрәжә Изге Станислав ордены кавалерҙары
- Алфавит буйынса шәхестәр
- Алфавит буйынса яҙыусылар
- Германияла вафат булғандар
- Рәсәй империяһы яҙыусылары
- Рәсәй империяһы драматургтары
- Рәсәй яҙыусылары
- Урыҫ яҙыусылары
- XIX быуат яҙыусылары
- XX быуат яҙыусылары
- Алфавит буйынса драматургтар
- XIX быуат драматургтары
- XX быуат драматургтары
- Мәскәү дәүләт университетын тамамлаусылар


c: text/html

text:
Фото:
Өфөнөң Дим районында Тимер юлсылар көнөн билдәләйәсәктәр
Фото:
Шәмбе, 31 июлдә, Өфөлә һөнәри байрам — Тимер юлсылар көнөн билдәләйәсәктәр.
Куйбышев тимер юлының Башҡортостан төбәгендә ғәҙәттәгесә төп байрам саралары Өфөнөң Дим районы Мәҙәниәт һәм ял паркында үтәсәк.
Дим районы – Башҡортостан баш ҡалаһының иң “тимер юл” районы: бында ике депо, ҙур Дим станцияһы, Өфө тимер юл транспорты техникумы урынлашҡан. Тимәк, Димдә йәшәүселәрҙең күбеһе ҡорос магистраль менән тығыҙ бәйләнгән.
Куйбышев тимер юлының Башҡортостан бүлексәһе (хәҙер Башҡортостан төбәге) быйыл беренсе кварталда «Рәсәй тимер юлдары» асыҡ акционерҙар йәмғиәтенең селтәр ярышында беренсе урын яулауы Өфө тимер юлсыларының байрам кәйефен тағы ла күтәрә.
Байрамға ветерандар, магистралдең иң яҡшы хеҙмәткәрҙәре, техникум һәм Өфө балалар тимер юлы уҡыусылары, ҡала халҡы саҡырылған. Матур концерт программаһында республика эстрада йондоҙҙары һәм тимер юл предприятиелары коллективтары ҡатнашасаҡ. Тимер юлсылар көнөн байрам итеү йәштәр дискотекаһы менән тамамланасаҡ.
Байрам сәғәт 12-лә башлана.

robotstxt: allowed

filter: keep


text:
Өфө яңы аҡсалар өсөн символдар һайлау буйынса бөтә Рәсәй конкурсының финалына сыҡманы Фото: Андрей Старостин
Өфө яңы аҡсалар өсөн символдар һайлау буйынса бөтә Рәсәй конкурсының финалына сыҡманы
Өфө яңы аҡсалар өсөн символдар һайлау буйынса бөтә Рәсәй конкурсының финалына сыҡманы Фото: Андрей Старостин
ӨФӨ, 2016 йыл, 5 сентябрь. /«Башинформ» мәғлүмәт агентлығы/.
Рәсәй банкының 200 һәм 2000 мең һумлыҡ яңы банкноталары өсөн символдар һайлау буйынса конкурстың финалына сыҡҡан ҡалалар иғлан ителде.
Рәсәй банкының сайтында хәбәр итеүҙәренсә, исемлектә Владимир, Волгоград, Алыҫ Көнсығыш, Иркутск, Ҡазан, Түбәнге Новгород, Петрозаводск, Севастополь, Сергиев Посад, Сочи бар.
Бөгөн, 5 сентябрҙә, һайлап алыуҙың өсөнсө этабы башланды. Уның барышында рәсәйҙәргә ун дәғүәсенән ике ҡаланы йәки биләмәне һайларға кәрәк.
Бының өсөн Твоя-Россия.рф сайтында тауыш бирергә мөмкин. Тауыш биреү 7 октябрҙә көндөҙгө сәғәт 12-лә тамамлана. Тағы ла бер ысул — 1 октябрҙә Рәсәй банкының Асыҡ ишектәр көнөнә килергә һәм анкета тултырып, оҡшаған символ өсөн тауыш бирергә була.
Бынан тыш, 14 һәм 15 сентябрҙә «Аргументы и факты» һәм «Комсомольская правда» гәзиттәрендә тауыш биреү өсөн анкеталар баҫыла. 7 октябрҙә киске сәғәт 6-ла «Рәсәй 1» телеканалы эфирында тауыш биреүҙең һуңғы этабы уҙа. Унда һайлап алыуға йомғаҡ яһала һәм ике еңеүсе билдәләнә.


text:
«Үҙ йортом» программаһы баш ҡала яны сигенән сыға
Башҡортостанда “2007-2010 йылдарға иҫәпләнгән “Үҙ йортом” аҙ ҡатлы торлаҡ тоҙөлөшөн үҫтереү" республика маҡсатлы программаһын ғәмәлгә ашырыу дауам итә. Быйылғы йылда яңы майҙандар үҙләштерелә. Программа Өфө ҡалаһы яны сиктәренән сыға.
— Әлеге көндә республиканың һигеҙ ҡалаһы “Үҙ йортом” программаһында ҡатнашыуға заявка биргән, — ти БР Төҙөлөш, архитектура һәм транспорт министры Рауил Ибәтуллин. – Аҙ ҡатлы йорттар төҙөләсәк урындарҙағы инженер инфраструктураһына аҡса бүленгән.
Атап әйткәндә, Туймазы, Бөрө һәм Сибай ҡалалары Өфөнөң күләмле шәхси йорттар төҙөлөшө тәжрибәһен үҙләштерергә йыйына.
Өфө эргәһендә лә яңы майҙандар үҙләштереләсәк. Йоматау, Зубово һәм Мармылево янында төҙөлөш йәйелдереләсәк. Шамонино, Жуково һәм Дорогинола башланған эштәр дауам ителә.
Иҫегеҙгә төшөрәбеҙ, Рәсәй күләмендәге был уникаль программа республика халҡын осһоҙ һәм сифатлы торлаҡ менән тәьмин итеүгә йүнәлтелгән. Бер квадрат метрға билдәләнгән хаҡтар 10 меңдән 14 мең һумға тиклем. “Аҙ ҡатлы йорттар төҙөлөшө идаралығы” ДУП-ы менән берлектә подряд ойошмалары 15 төрлө эшләнештә 54, 72 һәм 90 квадрат метрлыҡ йорттар тәҡдим итә. Инженер инфраструктураһы бюджет ресурстары иҫәбенә төҙөлә. Йорт хаҡының бер өлөшөн тәҡдим ителгән ташламалы кредит алып ҡапларға мөмкин. Ул йылына һигеҙ процент менән биш йылға бирелә.


text:
Рөстәм Хәмитов Мысырҙан ҡайтҡан студенттар менән осрашты
3 февралдә Президент Рөстәм Хәмитов Өфө аэропортында Мысырҙан махсус авиарейс менән ҡайтҡан Башҡортостан студенттары менән осрашты.
Республика башлығы йәштәр менән ихлас аралашты, тынғыһыҙ Ҡаһирәләге хәлдәрҙе һорашты, сыҙамлы булғандары өсөн рәхмәт белдерҙе. “Афарин, үҙегеҙҙе лайыҡлы тоттоғоҙ!” – тине Рөстәм Хәмитов.
Башҡортостан Президенты махсус авиаосошта ҡатнашҡандарға һәм ойоштороусыларға ла рәхмәт белдерҙе, тип хәбәр итә төбәк башлығының матбуғат хеҙмәте.


text:
Фармацевтик компаниялар менән килешеп эш иткән табиптарға сара күреләсәк
Һуңғы ваҡытта дауалау учреждениелары табиптарының билдәле бер етештереүсе фирмалар һәм дарыухана учреждениелары дарыуҙарына өҫтөнлөк биреүе мәсьәләһе буйынса Росздравнадзорҙың Башҡортостан Республикаһы буйынса идаралығына мөрәжәғәттәр йышайған. Рәсәй Федерацияһы Президенты Дмитрий Медведев иһә федераль дәүләт власы органдарына дарыуҙар әйләнеше өлкәһендә, медицина вәкилдәре менән табиптар араһындағы мөнәсәбәттәргә контролде көсәйтеү бурысын ҡуйҙы.
“Һуңғы ваҡытта дарыу етештереүселәр, иң элек сит ил етештереүселәре, менән ҡайһы бер врачтар араһында ғәҙәти булмаған мөнәсәбәттәр практикаға инде. Табиптарҙың билдәле бер дарыуҙарға һәм дауахана селтәрҙәренә өҫтөнлөк биреүенә бәйле граждандарҙың мөрәжәғәттәре йышайҙы. Пациенттарға ошо фирмалар етештергән препараттарҙы яҙған өсөн фармацевтика компанияларынан аҡса алған айырым табиптарҙың намыҫһыҙлығы һәм законһыҙ эшмәкәрлегенә ҡаршы сара күрелергә тейеш”, — тигәйне РФ Хөкүмәте рәйесе Владимир Путин былтыр октябрҙә үткән фармацевтика сәнәғәтен үҫтереү буйынса кәңәшмәлә.
Росздравнадзорҙың БР буйынса идаралығының матбуғат хеҙмәтендә контроль-күҙәтеү саралары үткәрелгәндә пациенттарҙың дарыуҙар һатып алыу өсөн дарыухана учреждениеһын һайлау хоҡуғын сикләү, рецепт буйынса тәғәйенләнә торған препараттарҙы яҙып биреү ҡағиҙәләрен боҙоу осраҡтары асыҡлана, тип билдәләнеләр. Йыш ҡына мотлаҡ раҫланған формалағы рецепт бланкыларында яҙылырға тейешле дарыуҙар дарыухана учреждениеларының йәки етештереүсе предприятиеларҙың реклама ҡағыҙҙарына яҙыла.
Табиптар рецепт буйынса бирелергә тейешле препараттарҙы яҙыу талаптарын боҙа, ә дарыухана учреждениелары хеҙмәткәрҙәре дарыуҙарҙы тейешенсә тултырылған рецептарһыҙ һата. “Дарыуҙарҙың әйләнеше тураһында” закондың табиптар тарафынан дарыуҙы рекламалаған өсөн етештереүсенән аҡса алыуға ҡаршы көрәшкә йүнәлтелгән положениеларының береһендә медицина вәкилдәренә үҙ продукцияһын рекламалау маҡсатында табиптарға эш ваҡытында һәм эш урынына барыу тыйыла, тип билдәләнә.
“Фармацевтика компаниялары менән килешеү буйынса эш иткән табиптарҙың квалификацияһы юҡҡа сығарыласаҡ йәки улар медицина эшмәкәрлеге менән шөғөлләнеү хоҡуғынан мәхрүм ителәсәк”, — тинеләр ведомствоның матбуғат хеҙмәтендә.


text:
Өфөлә ҙур нефтехимия кластеры ойоштороласаҡФото: Андрей Старостин
Өфөлә ҙур нефтехимия кластеры ойоштороласаҡ
Өфөлә ҙур нефтехимия кластеры ойоштороласаҡФото: Андрей Старостин
Өфөлә һуңғы продукция сығарасаҡ ҙур нефтехимия кластеры ойошторола. Был турала Рөстәм Хәмитов республика Дәүләт Йыйылышы Комитеттары рәйестәре менән осрашыуҙа телгә алды.
— Беҙ республика территорияһында яңы юғары технологиялы предприятиелар төҙөү, төрлө кластерҙар ойоштороу буйынса әүҙем эҙләнәбеҙ, — тине Башҡортостан Президенты.
Уның әйтеүенсә, «Система» акционерҙар финанс корпорацияһы компанияһы хужаһы Владимир Евтушенков менән осрашыуҙа Өфөлә һуңғы әҙер продукция етештерәсәк ҙур, ҡеүәтле нефтехимия кластеры ойоштороу тураһында һөйләшеп килешелде.
— Төрлө баһалар буйынса инвестициялар суммаһы өс-биш миллиард долларға етеүе ихтимал — был бик ҙур ресурстар күләме. Химия бөгөн күптәрҙе ҡыҙыҡһындыра, сөнки беҙҙең өс йыл буйына күтәргән химия сәнәғәтен үҫтереү кәрәклеге тураһында идеябыҙ ахыр килеп ҙур компанияларҙа яуап тапты. Беҙҙең бурыс — кластер ойоштороу, был территорияла һуңғы әҙер продуктты сығарыу өсөн унда башҡа структураларҙы йәлеп итеү. Яҡындағы ике-өс йылда был кластер ойошторолор һәм бындай предприятиены төҙөү буйынса ҙур инвестиция эшмәкәрлеге йәйелдерелер, тип уйлайым, — тип һыҙыҡ өҫтөнә алды Рөстәм Хәмитов.


text:
Өфөлә "Фармация" күргәҙмәһе асылды
Шишәмбе көнө Өфөнөң Нефтселәр Мәҙәниәт һарайында "Фармация-2009. Матурлыҡ салоны-2009" ҙур экспофорумы асылды.
Күргәҙмә инде 14-се тапҡырына үткәрелә һәм был ваҡыт эсендә Урал төбәгенең иң ҙур махсуслаштырылған фармацевтика һәм косметология күргәҙмәләренең береһенә әүерелде. Быйыл экспоненттар һаны йөҙҙән ашып китте.
Экспофорум географияһы киң: Алтай крайы, Мәскәү, Санкт- Петербург, Татарстан, Силәбе, Екатеринбург, Һамар. Йыл һайын күргәҙмәлә Өфө етештереүселәре һәм Башҡортостан предприятиелары ҡатнаша.
Форум сиктәрендә киң фәнни программа планлаштырылған. Быйыл байтаҡ республика конференциялары үткәреләсәк, уларға 3000-дән ашыу врач һәм фармацевтар килеүе көтөлә.


text:
Мәктәп ашханаһында туҡланыусы балалар һаны артты
Һуңғы биш йылда Өфөнөң мәктәп ашханаларында ойошҡан рәүештә туҡланыусы уҡыусылар һаны 2009-2010 уҡыу йылында 11 процентҡа артты. Был турала 8 июндә мэрияла үткән кәңәшмәлә Өфө хакимиәтенең ҡулланыусылар баҙары идаралығы начальнигы Ирина Рублева хәбәр итте.
2009-2010 уҡыу йылында 92 меңдән ашыу уҡыусы мәктәптә туҡланды. Ирина Евгеньевна билдәләүенсә, артыу башлыса ата-әсәләр средстволары иҫәбенә, бөгөн ундайҙар 72 процент тәшкил итә, 25 проценты ҡала бюджеты средстволары иҫәбенә, ә балаларҙың өс проценты мәктәп ашханаһында ашамай.
— Статистика буйынса, 37 мең башланғыс мәктәп уҡыусыһы (1–4 кластар) ҡайнар аш менән 100 процентҡа солғап алынған, — тине Ирина Рублева. – 46 мең уртаса йәш категорияһы уҡыусылары (5–9 кластар) – 98 процентҡа, 11 мең өлкән класс уҡыусыларынан ни бары 94 проценты ғына. Уларҙың күптәре буфет продукцияһын өҫтөн күрә.
Күп балалы, аҙ тәьмин ителгән һәм имен булмаған ғаиләләрҙән уҡыусылар туҡланыуға дотация ала. Бындай балалар быйылғы уҡыу йылында 20221 булды.
— Балаларҙың һаулығын һаҡлау маҡсатында ҡалала мәктәп туҡланыуын контролгә алыуҙы яҡшыртыу буйынса эш алып барыла, — тине Ирина Рублева. – Яңы кулинар блюдолар һәм кондитер изделиелары әҙерләнелә, аш-һыу әҙерләүҙең прогрессив технологиялары һәм хеҙмәтләндереү формалары индерелә. Бөгөн был айырыуса мөһим, сөнки һуңғы йылдарҙа уҡытыу процесы ярайһы уҡ ҡатмарлы, һәм балалар күп ваҡытын мәктәптә үткәрә.
Шуны ла әйтергә кәрәк, 2007 йылда баш ҡалала «Мәктәп һөтө» системаһы индерелде, уға ярашлы башланғыс класс уҡыусыларына аҙнаһына өс тапҡыр бушлай һөт бирелә. Бының өсөн 2010 йылға ҡала бюджетында 36 миллион һумдан ашыу аҡса ҡаралған.
Өфө мэры Павел Качкаев, тулы туҡланыу – балаларҙың һаулыҡ нигеҙе, шуға күрә мәктәптә ашатыу сифатлы һәм арзан булырға тейеш, тип билдәләне.


text:
17 район эшсәндәре иген сәсеүҙе тамамланы
17 район баҫыуҙарында яҙғы иген һәм ҡуҙаҡлы иген культуралары тулыһынса сәселеп бөттө, тип хәбәр иттеләр республиканың Ауыл хужалығы министрлығында. Бөгөнгө көндә республикалағы иген баҫыуҙары йәмғеһе 1 млн 13 мең гектарҙы биләй. Планға ҡарата был 84 процент.
Республиканың Үҙәк райондары хужалыҡтарында һуңғы гектарҙарҙа сәсеү алып барыла. Ауырғазы, Әлшәй, Борай, Ғафури, Туймазы, Өфө һәм Кушнаренко райондары хеҙмәтсәндәре 95 проценттан ашыу майҙандарын сәскән.
— Йылы яратыусы культураларҙы: тары, ҡарабойҙай, кукуруз, судан үләнен генә сәсергә ҡалды, — тип сәсеү кампанияһы барышына аңлатма бирҙеләр республиканың аграр ведомствоһында.
Төньяҡ-көнсығыш райондарҙа һәм Урал аръяғында сәсеү эштәре яңы саҡ ҡыҙа, унда планлаштырылған майҙандарҙың 60 процентында сәсеү эштәре үткән. Был төбәктәрҙә сәсеү бер аҙ һуңлап башлана. Сәсеү кампанияһына ямғырҙар ҙа төҙәтмәһен индерҙе.
Белгестәр күҙаллауынса, 15 майға республикала сәсеү тамамланасаҡ. Сәсеүлек майҙандары структураһына ярашлы, 2 млн 152 мең гектарҙа яҙғы сәсеү үткәреү ҡаралған. Иген баҫыуҙары быйыл 21 процентҡа арттырылған һәм һөҙөмтәлә 1 млн 211 мең гектарҙы тәшкил итәсәк. Техник культураларға 264 мең гектар бүленгән.


text:
20 апрелдә Өфөлә тәүге яҙғы өмә үтә
20 апрелдә Өфөлә территорияларҙы сүп-сарҙан таҙартыу, төҙөкләндереү һәм йәшелләндереү буйынса тәүге дөйөм ҡала өмәһе үтә.
Башҡортостан баш ҡалаһы алдында Май байрамдарына Өфө территорияһын тейешле хәлгә килтереү бурысы тора. Ҡала хакимиәтенән хәбәр итеүҙәренсә, үҙәк урамдарҙың торошон ҡәнәғәтләндерерлек тип иҫәпләргә булһа, ихаталарҙа, шулай уҡ магазиндарға, ойошмаларға һәм социаль объекттарға ҡараған территорияларҙа ҙур эштәр башҡарырға кәрәк.
Өфө мэрияһында билдәләүҙәренсә, ҡала хеҙмәттәре һәм район хакимиәттәре өмәлә ҡатнашыусыларҙы кәрәкле инвентарь һәм сүп-сарҙы сығарып түгеү өсөн машиналар менән тьмин итергә тейеш.
Иҫегеҙгә төшөрәбеҙ, ҡаланың ҡаты көнкүреш ҡалдыҡтары полигоны өмә көндәрендә барлыҡ предприятие һәм ойошмаларҙан сүп-сарҙы бушлай ҡабул итәсәк. Торлаҡ предприятиелары сүп-сарҙы Өфөлә 20 майға тиклем дауам итәсәк айлыҡ барышында бушлай тапшыра ала.


text:
Башҡортостан делегацияһы Силәбелә
БР Президенты Мортаза Рәхимов етәкселегендәге Башҡортостан рәсми делегацияһы бөгөн Силәбе өлкәһенә килде. Сәфәрҙең маҡсаты — төбәктәр араһында партнерлыҡ мөнәсәбәттәрен нығытыу һәм үҫтереү.
Делегация Яңы Мөслим ҡасабаһындағы төҙөлөш объекттарына, "Рифей" өлкә ат спорты комплексына, Федераль йөрәк-ҡан тамырҙары хирургияһы үҙәгенә, Силәбе позитрон-эмиссион томография үҙәгенә, Силәбе торба-прокат заводына барырға планлаштыра.
Шулай уҡ Башҡортостан Республикаһы Хөкүмәте менән Силәбе өлкәһе Хөкүмәтенең 2009-2011 йылдарға сауҙа-иҡтисади, фәнни-техник, социаль һәм мәҙәни хеҙмәттәшлеге тураһында килешеүҙе тормошҡа ашырыу буйынса протоколға ҡул ҡуйыу ҙа планлаштырыла.
Эшлекле даирәләрҙең программаһы ла бик тығыҙ.


text:
Белгородҡа 16 «НефАЗ» автобусы оҙатыласаҡ
Нефтекама автозаводы пассажир автобустары менән тәьмин итеүгә сираттағы тендерҙа еңде. Был юлы Белгородта.
«НефАЗ» асыҡ акционерҙар йәмғиәтенең матбуғат хеҙмәте етәксеһе Вера Харисованың хәбәр итеүенсә, «Белгород электротранспорты» муниципаль предприятиеһына яҡын арала 16 пассажир автобусы – ҡала эсендәге маршруттарҙа йөрөйәсәк 14 һәм ҡала яны тәғәйенләнешендәге 2 автобус оҙатыласаҡ. Әлегә был Белгород өсөн «НефАЗ»дарҙың иң ҙур партияһы.
Контрактты үтәү ваҡыты – ағымдағы йылдың февраль-март айҙары.


text:
Хеҙмәт баҙарында маркетинг һәм PR белгестәренә ихтыяж арта
ӨФӨ, 2015 йыл, 10 ноябрь. /«Башинформ» мәғлүмәт агентлығы, Әлим Фәйезов/.
Маркетинг, реклама һәм PR — Рәсәйҙә әүҙем үҫешкән популяр эшмәкәрлек өлкәләренең береһе. Төрлө йылдарҙа эш биреүселәрҙең тармаҡ белгестәренә ҡарата мөнәсәбәте бер төрлө генә булманы. Берәүҙәр хеҙмәткәрҙәрҙең эш һөҙөмтәһен күрмәне, икенселәрҙе бюджеттың ҙур булыуы һағайтты. Йәнә бер фактор — профессиональ кадрҙарҙың етешмәүе.
Әммә хәл яҡшы яҡҡа үҙгәрә — етәкселәр грамоталы маркетинг коммуникацияларының кәрәклеген аңлай, сығымдар оптималләштерелә, белгестәрҙең профессионаллеге күтәрелә.
SuperJob үҙәге мәғлүмәттәре буйынса, 2015 йылдың туғыҙ айында ғына маркетинг коммуникациялары өлкәһендәге вакансиялар һаны — 18, резюме 34 процентҡа артҡан.
Йыл башына вакансияларҙың артыуы 35 процент тәшкил иткән. Яҙ көнө реклама һәм PR өлкәһендәге белгестәр араһында әүҙемлек күҙәтелгән — 22 процент.
Маркетолог вазифаһына дәғүә итеүселәр араһында конкурс 4 процентҡа артҡан һәм бер вакансияға өс резюме тура килгән. Пиар белгестәре араһында конкуренция айырыуса ҙур — бер вакансияға 14,6 резюме. Шуның менән бергә эш биреүселәрҙең 21 проценты — маркетолог, 11 проценты пиар белгестәрен эҙләй, 9 процентына бренд-менеджер талап ителә.
Көрсөккә ҡарамаҫтан, тармаҡтағы эш хаҡы ыңғай динамикаға эйә, үҫеш 2 процент сиктәрендә, тип билдәләйҙәр SuperJob үҙәгендә.


text:
Шағир, сатира оҫтаһы Марсель Сәлимов - «Гәүһәр ҡар бөртөгө»нә эйә булдыФото: Татьяна Гадомская, Ольга Харайбатова
Шағир, сатира оҫтаһы Марсель Сәлимов - «Гәүһәр ҡар бөртөгө»нә эйә булды
Шағир, сатира оҫтаһы Марсель Сәлимов - «Гәүһәр ҡар бөртөгө»нә эйә булдыФото: Татьяна Гадомская, Ольга Харайбатова
Якутияла «Күп ҡарҙың бәрәкәте» II Халыҡ-ара шиғриәт фестивале уҙҙы. Уны Саха (Яҡут) Республикаһының Мәҙәниәт һәм рухи үҫеш министрлығы, М.К. Аммосов исемендәге Төньяҡ-көнсығыш федераль университеты һәм Якутияның яҙыусылар союзы ойошторҙо. Фестивалдә Вьетнам, Ҡырғыҙстан, Башҡортостан, Бүрәт, Тыва һәм Мәскәү шағирҙары ҡатнашты. Беҙҙең республиканан шағир, сатира оҫтаһы Марсель Сәлимов барҙы. Ул фестивалгә махсус «Яҡут ҡар бөртөгө» тигән шиғыр яҙа. Был шиғырҙы яҡут шағиры Урсун яҡут теленә тәржемә иткәндән һуң, урындағы баҫмаларҙа баҫылып сыға. Беҙҙең яҡташыбыҙ уҡыусылар менән осрашҡанда башҡорт, рус һәм яҡут телдәрендә үҙенең шиғырҙарын уҡып ишеттерә.
— Яҡут шағирҙары, яҙыусылары һәм журналистары менән мине элекке дуҫлыҡ ептәре бәйләй, — тип һөйләне Марсель Сәлимов «Башинформ» агентлығына. — Шуға күрә, «Күп ҡарҙың бәрәкәте» Халыҡ-ара шиғриәт фестиваленең проект авторы, Яҙыусылар союзы рәйесе, Якутияның халыҡ шағирәһе Наталья Харлампьеваның беренсе саҡырыуынан уҡ Саха-Якутияға юлландым. Ә бында, мәңге туңлыҡ булыуға ҡарамаҫтан, яҡут ҡәрҙәштәребеҙ йылы ҡаршы алды.
«Күп ҡарҙың бәрәкәте» Халыҡ-ара шиғриәт фестивале йомғаҡтары буйынса Марсель Сәлимов «Гәүһәр ҡар бөртөгө» менән бүләкләнә.


text:
Фото:
Сәлиә Мырҙабаева: «Мәсьәләләрҙе тиҙ арала хәл итеү ысулы булараҡ граждандарҙы күсмә ҡабул итеү айырыуса мөһим»
Фото:
Дәүләт Думаһының Һаулыҡ һаҡлау буйынса комитеты ағзаһы Сәлиә Мырҙабаева Әбйәлил районында граждандарҙы ҡабул итте. Төрлө һорауҙар буйынса депутатҡа яҡынса 30 кеше мөрәжәғәт итте.
— Торлаҡ һәм ер мәсьәләләре көнүҙәк булып ҡала, — тип билдәләне Сәлиә Мырҙабаева.
Ҡайһы бер мәсьәләләрҙе тейешле ведомстволар ҡарап сыҡҡан да инде, һорауҙарҙың бер өлөшөн депутат үҙ контроле аҫтына алды. Асыҡланыуынса, күпселек мәсьәләләрҙе урындағы власть органдары кимәлендә хәл итеп була. Осрашыу барышында шулай уҡ эшкә урынлашыу, медикаменттар менән тәьмин итеү мәсьәләләре лә ҡуҙғатылды.
Шулай итеп, Әбйәлил районы ветерандары Советы депутатҡа ташламалар менән ҡулланыусы граждандар категорияһын дарыуҙар менән тәьмин итеүҙе контролгә алыу үтенесе менән мөрәжәғәт итте, шулай уҡ ветерандар ауылдарҙа медицина ярҙамын күрһәтеүҙе камиллаштырыу буйынса теләктәрен еткерҙе.
Ҡушый ауылында йәшәүсе ҡатын аҙ комплектлы мәктәптәр хеҙмәткәрҙәре исеменән мөрәжәғәт итте. Уларҙың фекеренсә, бәләкәй мәктәптәрҙә бер юлы бер нисә класс менән эшләгән педагогтарға пенсиялар башҡа төрлө схема буйынса түләнергә тейеш. Асҡар ауылында йәшәүсе дүрт бала әсәһе эшкә урынлашыуҙа ярҙам итеү үтенесе менән мөрәжәғәт итте. Сәлиә Мырҙабаева урында уҡ Үҙәк район дауаханаһы етәкселеге менән һөйләште, һәм ҡатынға дауаханала эш тәҡдим ителде. Депутат менән осрашыуға Үҙәк район дауаханаһында эшләүсе офтальмолог та килде, ул Сәлиә Мырҙабаеваға республиканың медицина хеҙмәткәрҙәре хаҡында хәстәрлек күргәне, ауылдарҙағы дауалау учреждениеларына йәш белгестәрҙе йәлеп итеүҙә ярҙам күрһәткәне өсөн рәхмәтен белдерҙе.
— Барлыҡ мәсьәләләрҙе лә тиерлек конструктив хәл итә алдыҡ, — тип белдерҙе Сәлиә Мырҙабаева граждандарҙы ҡабул итеү йомғаҡтары буйынса. – Был осрашыу тағы ла бер тапҡыр бындай эштең кәрәкле һәм һөҙөмтәле булыуын раҫланы. Граждандарҙы күсмә ҡабул итеү мәсьәләләрҙе тиҙ арала хәл итеү ысулы булараҡ айырыуса мөһим. Бындай тәжрибәне беҙ, әлбиттә, дауам итәсәкбеҙ.
Әбйәлил районында граждандар менән осрашыу сиктәрендә Асҡар ауылында түңәрәк өҫтәл һәм эшҡыуарҙар өсөн бушлай юридик консультация ойошторолдо. Ауыл эшҡыуарлығын үҫтереүҙә булышлыҡ итеү буйынса Сәлиә Мырҙабаеваның был проекты БР Йәш эшҡыуарҙар ассоциацияһында яҡлау тапты. Ассоциация етәкселәре ҡатнашлығындағы бындай осршыуҙар Күмертау ҡалаһында, Күгәрсен һәм Баймаҡ райондарында үткәрелгән дә инде.
Әбйәлил районына эш сәфәре барышында Сәлиә Мырҙабаева «Яктыкүл» шифаханаһы коллективы менән осрашты, учреждение эшмәкәрлеге менән танышты, республика шифаханаларын үҫтереү мәсьәләләрен тикшерҙе. Депутат шулай уҡ Таштимер ауыл врач амбулаторияһында, Үҙәк район дауаханаһында булды. Ул район табиптарына юғары профессионализм өсөн рәхмәт хаттарын тапшырҙы.


text:
Благовещенда мандариномобиль йөрөнө һәм Ҡыш бабайҙар парады үттеФото: Ольга Зырянова
Благовещенда мандариномобиль йөрөнө һәм Ҡыш бабайҙар парады үтте
Благовещенда мандариномобиль йөрөнө һәм Ҡыш бабайҙар парады үттеФото: Ольга Зырянова
Яңы йыл алдынан Благовещен урамдары буйлап мандариномобиль йөрөнө. Уға ултырып йөрөгән Ҡыш бабай, Ҡарһылыу һәм әкиәт персонаждары урамда йөрөүселәргә урындағы эшҡыуарҙар биргән емеш-еләктәрҙе таратты. Байрам сараһын Ҡыш бабайҙар смотр-конкурсы дауам итте. «Жюри ағзалары артистарҙың үҙенсәлелектәрен, уларҙың костюмдарын һәм импровизациялау оҫталығын баһаланы. Ярҙамсы төркөм менән Бабайҙар ҡышҡы спорт төрҙәрен презентацияланы һәм тамашасыларҙы художество номерҙары менән ҡыуандырҙы», — тип хәбәр итте «Панорама» ҡала гәзите хәбәрсеһе Ольга Зырянова.
Иң яҡшы Ҡыш бабай тип 2-се балалар баҡсаһынан Артем Вервельский танылды. Еңеү хөрмәтенә ул Ҡарһылыу менән тройка атта майҙан буйлап үтте. Һуңынан Ҡыш бабайҙар майҙандағы байрамға ҡушылды, унда Яңы йыл флэшмобы үтте.


text:
Фото:
Рөстәм Хәмитов «Ҡояшлы бала саҡ ҡаласығы» байрамында булды
Фото:
«Ҡояшлы бала саҡ ҡаласығы» байрамы Конгресс-холл алдындағы майҙанда үтте. Сарала Башҡортостан Президенты Рөстәм Хәмитов та булды. Ул балаларҙы йәйге каникулдар башланыу менән ҡотланы.
Балалар байрамында Киров районы мәктәптәренең, «Нефтсе» мәҙәниәт һарайының ижади коллективтары, Өфө сәнғәт училищеһы, З.Исмәғилев исемендәге Өфө дәүләт сәнғәт академияһы, М.Аҡмулла исемендәге Башҡорт дәүләт педагогия университеты студенттары ҡатнашты.
1 июндә, Халыҡ-ара балаларҙы яҡлау көнөндә, йола буйынса йәйге мәктәп лагерҙары асыла. Каникулдарҙың тәүге көнөн Киров районының 850 башланғыс класс уҡыусыһы Конгресс-холл алдындағы майҙанда үткәрҙе. Улар асфальтта аҡбур менән һүрәт төшөрҙө, төрлө уйындарҙа ҡатнашты. Өфөнөң һаулыҡ мөмкинлектәре сикләнгән балалар өсөн реабилитация үҙәге, «Сулпан» балалар ижады үҙәге һәм Киров районындағы үҫмерҙәр клубтарында тәрбиәләнеүселәр байрам ҡунаҡтары өсөн матур концерт ойошторҙо.


text:
Лилиә Ғүмәрова: «Өфөләге «Йылмайыу-2015» операцияһы бер ниндәй санкциялар ҙа Рәсәйҙең сит илдәр менән бәйләнештәрен юҡҡа сығара алмауын иҫбатланы»Фото: Андрей Старостин
Лилиә Ғүмәрова: «Өфөләге «Йылмайыу-2015» операцияһы бер ниндәй санкциялар ҙа Рәсәйҙең сит илдәр менән бәйләнештәрен юҡҡа сығара алмауын иҫбатланы»
Лилиә Ғүмәрова: «Өфөләге «Йылмайыу-2015» операцияһы бер ниндәй санкциялар ҙа Рәсәйҙең сит илдәр менән бәйләнештәрен юҡҡа сығара алмауын иҫбатланы»Фото: Андрей Старостин
ӨФӨ, 2015 йыл, 31 август. /«Башинформ» мәғлүмәт агентлығы, Эльмира Сабирова/.
Өфөлә «Йылмайыу» операцияһы» хәйриә проекты сиктәрендә медицина акцияһы икенсе йыл рәттән ойошторола. Республика балалар клиник дауаханаһында хирургтар ирендәре кителгән һәм аңҡауҙары ярылған балаларға операция яһай. Бәләкәй пациенттарға ярҙам итеү маҡсатында баш ҡалаға Америка, Канада, Филиппин, Минск һәм Красноярск табиптары килде. Улар Республика балалар клиник дауаханаһындағы хеҙмәттәштәре менән бергә Башҡортостандан ғына түгел, күрше төбәктәрҙән 45-кә яҡын балаға операция эшләйәсәк.
Республика балалар клиник дауаханаһының баш табибы Рөстәм Әхмәтшин һүҙҙәренсә, алдан дауахананың яңаҡ-йөҙ хирургияһы бүлеге мөдире Наил Дәүләтшин үҙенең командаһы менән операция яһаласаҡ балаларҙы һайлап алған. Йөҙгә яҡын бала тикшереү үткән. Көн элгәре халыҡ-ара команда йәнә 60 самаһы пациентты тикшерҙе, бер аҙна эсендә — шуларҙың 45-нә, 12-нә ҡабаттан операция яһаласаҡ.
«Табиптар бер үк ваҡытта ике операция өҫтәлендә эшләй. Көн һайын белгестәр 10 балаға операция яһарға ниәтләй, — тип хәбәр итте Башҡортостан Һаулыҡ һаҡлау министры урынбаҫары Эльза Сыртланова. — Былтыр акция барышында 120 балаға консультация бирелгән, шуларҙың 58 операция үткәргән. Бөгөнгө көндә шундай 2000 самаһы бала диспансер иҫәптә тора. Йыл һайын Республика балалар клиник дауаханаһы табиптары 120-гә яҡын ошоға оҡшаш операция яһай. Операциялар бушлай уҙғарыла».
Республика балалар клиник дауаханаһында бындай операцияларҙы 1983 йылда эшләй башлайҙар. 1990 йылда яңаҡ-йөҙ хирургияһы бүлеге асыла, әммә ул ваҡытта был операцияны биш йыл самаһы көтөргә кәрәк була. Хәҙер иһә сират юҡ.
Быйыл халыҡ-ара кимәлдә республика ғилми-ғәмәли конференция ойоштороласаҡ, тип өҫтәне министр урынбаҫары.
Федерация Советының Фән, мәғариф һәм мәҙәниәт комитеты рәйесенең беренсе урынбаҫары, ошо акцияның ойоштороу комитеты рәйесе Лилиә Ғүмәрова «Йылмайыу» операцияһы» шәфҡәтлелек ойошмаһына, проектта ҡатнашҡан бөтә табиптарға, бағыусыларға рәхмәт белдерҙе.
«Өфөләге «Йылмайыу-2015» операцияһы бер ниндәй санкциялар ҙа Рәсәйҙең сит илдәр менән гуманитар бәйләнештәрен юҡҡа сығара алмауын иҫбатланы», — тине Лилиә Ғүмәрова.
1 сентябрҙә Башҡорт дәүләт филармонияһында акцияла ҡатнашыусылар өсөн хәйриә концерты ҡаралған. 4 сентябрҙә Салауат Юлаев майҙанында флешмоб үтә, ул киске сәғәт 6-ла башлана.
Хәйриә проектының бағыусыһы — «ЗЕНИТ» банкы төркөмө.


text:
Рунетта чиновниктарҙың ахмаҡлыҡтары тураһындағы сайт барлыҡҡа килде
Ошо арала бөтә донъя селтәренең Рәсәй сегментында властарҙың иң мәғәнәһеҙ закондарына һәм ғәҙәти булмаған ҡарарҙарына арналған сайт эшләй башланы. Есеме исеменән билдәле россиябездураков.рф интернет-порталы Рәсәй Президенты Дмитрий Медведевтың тәҡдиме менән «Оло хөкүмәт» проекты сиктәрендә барлыҡҡа килгән.
Теләге булған һәр кем унда «ахмаҡлыҡтар» менән уртаҡлаша ала. Ҡулланыусыларға уңайлы булһын өсөн сайтта төбәктәр һәм темалар («Транспорт һәм юлдар», «Торлаҡ һәм йәшәү мөхите» һәм башҡалар) буйынса классификациялау ҙа ҡаралған.
Ресурсты булдырыусыларҙың фекеренсә, портал көлөү һәм зарланыу өсөн түгел, ә Рәсәй йәмғиәтенең етди проблемаларын хәл итеү өсөн реаль ҡорал булараҡ ойошторолған. «Оло хөкүмәт уларҙы тамырынан юҡ итеүгә өлгәшәсәк, — тип вәғәҙә итә проект авторҙары. — Асыҡланған факттар һәм индерелгән тәҡдимдәр нигеҙендә уларҙы ғәмәлдән сығарыу йәки төҙәтеү тураһында ҡарар ҡабул ителәсәк, кәрәк осраҡта тейешле һығымталар ҙа яһаласаҡ».
Эшләй башлағандан алып өс көн эсендә, 20-һенән 23 ғинуарға тиклем, сайтҡа һәр төрлө «йүләрлек» тураһында 500-гә яҡын мәғлүмәт килгән. Әлеге ваҡытта иң күп хәбәрҙәр торлаҡ-коммуналь хужалыҡ, һаулыҡ һаҡлау, транспорт өлкәләренә ҡағыла.


text:
Рөстәм Хәмитов: «Экологик фондтар урындағы кимәлдә мәсьәләләрҙе хәл итеү өсөн кәрәк» Фото: Андрей Старостин
Рөстәм Хәмитов: «Экологик фондтар урындағы кимәлдә мәсьәләләрҙе хәл итеү өсөн кәрәк»
Рөстәм Хәмитов: «Экологик фондтар урындағы кимәлдә мәсьәләләрҙе хәл итеү өсөн кәрәк» Фото: Андрей Старостин
Башҡортостан Президенты Рөстәм Хәмитов төбәктә экологик фондтар булдырыу кәрәклегенә комментарий бирҙе. Урындарҙа экологик хәлде төҙәтеү өсөн бындай структуралар ойоштороу тураһында тәҡдим кесе йома Рәсәй Федерацияһының Волга буйы федераль округы субъекттарының дәүләт власының закондар сығарыусы (вәкәләтле) органдары Ассоциацияһы ултырышында яңғыраны.
— Был донъя практикаһы. Экологик фондтар күп илдәрҙә ойошторолған һәм эшләп килә. Төрлө сәбәптәр арҡаһында 2008 йылда илебеҙҙә был практиканан ситләштеләр, — тине Рөстәм Хәмитов, ултырыштан һуң журналистарҙың һорауҙарына яуап биреп. — Бындай кеүек экологик фондтар беҙҙә юҡ. Һис шикһеҙ, ул урындағы властар алдында торған мәсьәләләрҙе хәл итеү өсөн механизм ине. Хәҙер ул ғөмүмән асылда юҡ.
Был хәл дөрөҫ түгел, тип билдәләне Башҡортостан Президенты.
— Экологик фондтар кәрәк. Кем тирә-яҡ мөхитте бысратҡан, шуларҙың түләүҙәре иҫәбенә кәрәк. Бөгөн урындағы кимәлдә мәсьәләне хәл итеүҙең башҡа варианттары юҡ, — тип үҙ ҡарашын белдерҙе республика башлығы.


text:
Студенттарыбыҙ Мәскәүҙә эшҡыуарҙар конкусында ҡатнашасаҡ
Республиканың йүнсел йәштәре "Студенттар ирекле эшҡыуарлыҡта" халыҡ-ара конкурсының 27-28 майҙа Мәскәүҙә үтәсәк Бөтә Рәсәй этабында ҡатнашасаҡ. Башҡортостандан унда ике команда: Башҡорт дәүләт университетының Сибай һәм Стәрлетамаҡ филиалдары студенттары барасаҡ.
Хәтерегеҙгә төшөрөп үтәбеҙ, былтыр БДУ-ның Сибай филиалы командаһы Бөтә Рәсәй этабында беренсе урын яуланы һәм Сингапурҙағы "Донъя кубогы-2008" халыҡ-ара конкурсында илебеҙ исеменән сығыш яһаны.
Быйыл БР командалары жюри хөкөмөнә төрлө йүнәлештәге ете ҡыҙыҡлы проект сығарасаҡ. Конкурста еңеүселәр юғары хеҙмәт хаҡы менән эш табыу йәки "МТС" һәм "Кока-кола" кеүек ҙур компанияларҙа стажировка үтеү мөмкинлеге аласаҡ.
Бынан тыш, 26 майҙа студенттар Мәскәүҙә Бәләкәй һәм урта бизнес субъекттары көндәре күргәҙмә-йәрминкәһендә ҡатнашасаҡ. Был сара сиктәрендә йәштәр мәғлүмәт-эшлеклелек үҙәге студенттар бизнес-проекттарын презентациялауҙы ойоштора.


text:
Республикала Салауат Юлаев исемендәге дәүләт премияһына дәғүә итеүгә эштәр ҡабул ителә Фото: Олег Яровиков
Республикала Салауат Юлаев исемендәге дәүләт премияһына дәғүә итеүгә эштәр ҡабул ителә
Республикала Салауат Юлаев исемендәге дәүләт премияһына дәғүә итеүгә эштәр ҡабул ителә Фото: Олег Яровиков
ӨФӨ, 2016 йыл, 10 июнь. /«Башинформ» мәғлүмәт агентлығы, Ләйлә Аралбаева/.
Башҡортостан Башлығы ҡарамағындағы Әҙәбиәт, сәнғәт һәм архитектура өлкәһендә Салауат Юлаев исемендәге дәүләт премиялары буйынса комиссия 2016 йылдың 15 июненән 15 июленә тиклем документтар ҡабул итә.
Ике йылға бер тапҡыр йәмәғәтселектә танылыу алған һәм Башҡортостандың художество мәҙәниәтен байытҡан иң талантлы, яңылығы һәм үҙенсәлеге менән айырылып торған әҙәбиәт, сәнғәт һәм архитектура әҫәрҙәре өсөн өс премия бирелә. Конкурста эштәрҙе ҡабул итеү ваҡыты үткәнгә тиклем кәмендә ярты йыл алдан халыҡҡа сығарылған: әҙәбиәт өлкәһендә — матбуғатта донъя күргән; музыка, театр, һынлы, хореографик, эстрада һәм цирк сәнғәте, дизайн, кино һәм телевидение өлкәһендә — йәмәғәтселектең киң ҡатнашлығында башҡарылған; архитектура өлкәһендә файҙаланыуға тапшырылған әҫәрҙәр ҡатнаша ала. Комиссия тарафынан конкурста ҡатнашыуға рөхсәт бирелгән әҫәрҙәрҙең исемлеге республика матбуғатында баҫылып сыға. Дәғүәселәр коллективы биш кешенән артмаҫҡа тейеш.
Министрлыҡтар, ведомстволар, предприятиелар, учреждениелар һәм ойошмалар, йәмәғәт берекмәләре, уҡыу йорттары, гәзит һәм журнал редакциялары әҫәрҙәрҙе һәм эштәрҙе премияға тәҡдим итә ала. Эштәр коллегиялар, президиумдар, идара, художество һәм ғилми советтар ултырыштарында, хеҙмәт коллективтары йыйылыштарында тәҡдим ителә һәм бөтә яҡлап тикшерелә. Эште баһалағанда уның художество процесында тотҡан урыны, һәр кандидаттың ижади өлөшө билдәләнергә тейеш.
Материалдар 15 июндән 15 июлгә тиклем түбәндәге адрес буйынса ҡабул ителә: 450101, Өфө ҡалаһы, Туҡай урамы, 46, Башҡортостан Башлығы Хакимиәте, 315-се, 419-сы бүлмәләр. Белешмәләр өсөн телефон: 280-80-93, 280-80-75. Тейешле мәғлүмәт республика Башлығының рәсми сайтында бирелгән.


text:
Баш ҡала райондарының береһендә ике меңдән ашыу законһыҙ төҙөлгән гараж асыҡланған Фото: Өфө хакимиәте сайты
Баш ҡала райондарының береһендә ике меңдән ашыу законһыҙ төҙөлгән гараж асыҡланған
Баш ҡала райондарының береһендә ике меңдән ашыу законһыҙ төҙөлгән гараж асыҡланған Фото: Өфө хакимиәте сайты
ӨФӨ, 2015 йыл, 29 сентябрь. /«Башинформ» мәғлүмәт агентлығы, Ксения Калинина/.
Өфөнөң Октябрь районындағы 4600 гараждың 2600-ҙө һүтелергә тейеш. Баш ҡала хакимиәтендә ошондай ҡоролмаларҙы асыҡлау буйынса аналитик эш ойошторолған.
«Милек тураһында документтары булған гараж хужалары менән шәхси эш алып барыла. Милексенең шәхесе асыҡлана, теркәү мәғлүмәттәре тикшерелә. Ҡалала мәктәптәр янында 700-ҙән меңгә тиклем законһыҙ төҙөлгән ҡоролмалар, гараждар урынлашҡан. Өҫтәүенә уларҙың күбеһе йылдар буйы файҙаланылмай, йә булмаһа ҡуртымға бирелә», — тип һөйләне «Башинформ» агентлығына Өфө хакимиәтенең матбуғат хеҙмәте етәксеһе Рената Байғужина.
Уҙған аҙналағы фажиғәле хәлгә бәйле ҡала хакимиәте башлығы тейешле хеҙмәттәргә Йәмәғәт хәүефһеҙлеге үҙәген һәм хоҡуҡ һаҡлау органдарын йәлеп итеп, мәктәптәр эргәһендә законһыҙ һалынған гараждарҙы һүтеүҙе әүҙемләштерергә ҡушты.


text:
«Башҡорт теленән төбәк кимәлендә диктант» акцияһында йөҙҙән ашыу кеше ҡатнашты
ӨФӨ, 2015 йыл, 13 апрель. /«Башинформ» мәғлүмәт агентлығы, Ләйлә Аралбаева/.
Өфөлә Башҡорт дәүләт университетында «Башҡорт теленән төбәк кимәлендә диктант» акцияһы уҙҙы. Тәүге тапҡыр ойошторолған сарала йөҙҙән ашыу кеше ҡатнашты. Бынан тыш, Бөрөлә, Стәрлетамаҡта һәм Нефтекамала онлайн режимында яҙыу ойошторолдо. Яҙыусылар, журналистар, уҡытыусылар, шулай уҡ студенттар һәм уҡыусылар башҡорт телен белеү кимәлен тикшереү өсөн йыйылды.
Бөйөк Еңеүҙең 70 йыллығы алдынан диктант тексы Яныбай Хамматовтың «Башҡорттар китте һуғышҡа» романынан алынды. Уны Рәсәйҙең һәм Башҡортостандың халыҡ артисы, Башҡортостандың Салауат Юлаев исемендәге дәүләт премияһы лауреаты, М.Ғафури исемендәге Башҡорт драма театры актеры, күп классик һәм заманса пьесаларҙы башҡорт теленә тәржемә итеүсе Хөрмәтулла Үтәшев уҡыны.
Эштәрҙе Башҡорт дәүләт университеты уҡытыусыларынан торған эксперт комиссияһы тикшерә. Һөҙөмтәләрҙе проекттың сайтында диктант яҙғандан һуң биш эш көнө дауамында белергә мөмкин.
Акцияны ойоштороусылар — Башҡорт дәүләт университеты, Башҡортостан Хөкүмәте ҡарамағындағы Терминология хеҙмәте.
«Башҡорт телендә һөйләшәм, башҡорт телендә яҙам!» тигән девиз аҫтында үткән проектты йыл һайын үткәреү күҙаллана.


text:
Төбәктә һәр һыйырҙан уртаса тәүлек һауым – 11,3 кг
Әлеге ваҡытта Башҡортостанда һәр һыйырҙан көн һайын уртаса 11,3-шәр килограмм һөт һауып алалар. Шул уҡ ваҡытта 15 килограмдан ашыу һөттө хәҙер Ауырғазы, Тәтешле һәм Саҡмағош райондарында алалар. Стәрлетамаҡ районында был күрһәткес 17,2 килограмға етә.
Йыл башынан алып республика хужалыҡтары бөтәһе 161 мең тоннанан ашыу һөт етештергән, ул былтырғыға ҡарағанда 960 тоннаға күберәк. Был күләмдән 24,4 мең тоннанан ашыуы крәҫтиән (фермер) хужалыҡтарына тура килә, тип билдәләнеләр төбәк Ауыл хужалығы министрлығының матбуғат хеҙмәтендә.


text:
Бәпембә
Бәпембә — ҡыуыш һабаҡлы, һары суҡ сәскәле, туҙғаҡ орлоҡло ваҡ үлән.
Ул Башҡортостанда киң таралған үҫемлектәрҙең береһе. Бигерәк тә кеше йәшәгән урындарҙы үҙ итә. Беҙҙең илдә бәпембәнең 200-ҙән ашыу төрө үҫә. Орлоҡтары ел тарафынан һәм башҡа юлдар менән таралып ките- арҡаһында, ул тиҙ генә күпләп үҫеп китә.
Көнбайыш Европа илдәрендә: Францияла, Швейцарияла, Бельгияла, шулай уҡ Һиндостанда, АҠШ-та айырым плантацияларға сәсеп үҫтерәләр. Ул витаминдарға бай булған төрлө аш-һыу әҙерләү өсөн ҡулланыла.
Составы[үҙгәртергә | вики-тексты үҙгәртергә]
Бәпембә составында аскорбин кислотаһы бик күп.


text:
Рөстәм Хәмитов: «Социаль-иҡтисади үҫеш йәһәтенән алға табан барабыҙ»
Туймазы районына эш сәфәре барышында Башҡортостан Президенты Рөстәм Хәмитов Баҡалы, Бүздәк, Туймазы, Саҡмағош һәм Шаран райондары активы менән осрашты. Төбәк башлығы республиканың социаль-иҡтисади хәле тураһында һөйләне.
– Социаль-иҡтисади үҫеш йәһәтенән алға табан барабыҙ. Тормошобоҙ яҡшыра, килемдәр, тиҙ булмаһа ла, арта. Ҙур объекттар төҙөү, етди мәсьәләләрҙе хәл итеү өсөн мөмкинлектәр, ресурстар бар. Әммә хәл итәһе мәсьәләләр бик күп, әлбиттә, — тине Рөстәм Хәмитов.
Башҡортостан Президенты билдәләүенсә, муниципаль властар иҡтисадты үҫтереү буйынса әле булһа иҫке схемалар буйынса эшләй. Муниципалитеттар республика бюджетынан финанс ярҙам көтә, ә улар үҙ көстәренә, үҙ мөмкинлектәренә иҫәп тоторға тейеш.
Буласаҡ депутатлыҡҡа кандидаттар алдында сығыш яһап, Рөстәм Хәмитов иҡтисад үҫешенең күпселек йәһәттән ғәмәлдәге ҡануниәткә нигеҙләнеүен белдерҙе.
– Закон сығарыусы илдә мөһим кешеләрҙең береһе булып тора. Уларҙың ҡулында көслө ҡорал – норматив документтар, ҡануниәт, закондар сығарыу хоҡуғы бар. Буласаҡ парламентҡа әүҙем, аңлаусан, профессиональ йәһәттән әҙерлекле кешеләрҙең эләгеүе мөһим.
Президент һүҙҙәренсә, иң мөһиме – халыҡтың тормошон яҡшыртыуға йүнәлтелгән эшмәкәрлек алып барыу, кешеләрҙе ишетә һәм тыңлай белеү.
Шулай уҡ, республика Президенты билдәләүенсә, ауыл хужалығы өлкәһенә ярҙам күрһәтеү дауам итәсәк. Рәсәйҙең Бөтә донъя сауҙа ойошмаһына инеү шарттарында был айырыуса актуаль. Бөгөн урындағы етештереүселәр башҡа илдәрҙең ауыл хужалығы прдукцияһы етештереү буйынса юғары технологиялары менән конкурентлыҡ итергә мәжбүр. Шуға күрә дәүләт ярҙамынан тыш, был көрәштә еңеүгә өлгәшеп булмаясаҡ. Президент һүҙҙәренсә, заманса эш алымдарын ҡулланырға кәрәк. Быйыл сәсеү кампанияһына 1,5 миллиард һумдан ашыу аҡса бүленәсәк.
Социаль өлкә тураһында һүҙ йөрөтөп, Рөстәм Хәмитов Өфөлә яңы перинаталь үҙәк төҙөлөүе хаҡында әйтте.
– Был заманса медицина учреждениеһы буласаҡ. Дөйөм хаҡы өс миллиард өс йөҙ илле миллион һум тәшкил итә. Был үҙәк барлыҡ республика халҡын хеҙмәтләндерәсәк, — тип аңлатты төбәк башлығы.
– Демография мәсьәләһе беҙҙең эшмәкәрлектең төп бурысы булып тора. Һәм бындай перианаталь үҙәк хәлде яҡшыға табан үҙгәртергә мөмкинлек бирәсәк, әлбиттә, — тип билдәләне Рөстәм Хәмитов.


text:
Өфөлә 1812 йылғы Ватан һуғышында Еңеүҙең 200 йыллығына арналған күргәҙмә асыла
Өфө художество галереяһында 17 февралдә 1812 йылдағы Ватан һуғышында Еңеүҙең 200 йыллығына арналған республика һынлы сәнғәт күргәҙмәһе асыла.
«Башинформ» агентлығына БР Рәссамдар союзынан хәбәр итеүҙәренсә, экспозицияла авторҙарҙың Наполеон агрессияһына ҡаршы көрәштә Рәсәй халыҡтарының ҡаһарманлығын һәм илһөйәрлеген һүрәтләгән йөҙҙән ашыу эше тәҡдим ителә. Даны бөтә Европаға таралған башҡорт яугирҙары — «төньяҡ амурҙарына» арналған эштәр ҙә бар.
Был көндө живопись, графика, биҙәү-ҡулланма сәнғәт һәм скульптура өлкәһендәге иң яҡшы эштәр конкурсы лауреаттарын бүләкләү тантанаһы ла үтәсәк. Шунда уҡ эштәрҙең каталогы күрһәтеләсәк.
Башлана - 17 сәғәттә. Күргәҙмә 10 мартҡа тиклем эшләйәсәк.


text:
Өфө мэрияһы 19 һаҡаллы төҙөлөш буйынса саралар күрә
Өфө хакимиәте алданған өлөшсөләр проблемаларын хәл итеү буйынса саралар күреүен дауам итә. Был турала Башҡортостан баш ҡалаһы мэрияһында үткән бөгөнгө матбуғат конференцияһында хакимиәт башлығының беренсе урынбаҫары Владислав Никитин хәбәр итте. Уның һүҙҙәренә ҡарағанда, Өфөлә әлеге көндә 19 һаҡаллы төҙөлөш иҫәпләнә. Намыҫһыҙ төҙөүселәрҙән зыян күреүселәр һаны ике меңгә яҡын кеше тәшкил итә.
— Проблемалы йорттарҙың заказсылары булып торған туғыҙ ойошма банкротлыҡ стадияһында, — тине Никитин. – Шуларға бәйле 11 вазифалы кешегә ҡарата өлөшсөләр аҡсаларын маҡсатһыҙ тотонған өсөн енәйәт эше ҡуҙғатылды. Һуңғы ваҡытта беҙ һаҡаллы төҙөлөш мәсьәләләрен хәл итеү рецептарын эҙләү буйынса эш алып барҙыҡ. Дәүләт органдары менән берлектә айырым объекттар төҙөлөшөн көрсөк хәленән сығарырлыҡ тәғәйен саралар табылды.
Шулай уҡ Өфөнөң беренсе вице-мэры аслыҡ иғлан иткән бер төркөм өлөшсөләрҙең үҙ проблемаларын бындай акция менән хәл итә алмаясаҡтарына иғтибар йүнәлтте.
— Беҙ улар менән осрашып, уларҙың талаптарын тикшерҙек, — тип һыҙыҡ өҫтөнә алды вице-мэр. – Улар һаҡаллы төҙөлөштәргә ҡағылышлы эштәр торошо менән ҡәнәғәт түгел һәм республика Президенты менән осрашырға теләй. Ләкин йорттар төҙөлөшөн тамамлау мәсьәләһен бер көндә генә хәл итеп булмай бит.
БР Төҙөлөш һәм архитектура буйынса дәүләт комитеты рәйесе Хәлит Мәхмүдов, бындай мәсьәләләрҙе хәл итеү өсөн комплекслы ҡараш кәрәк, тине. Уның һүҙҙәренә ҡарағанда, өлөшсөләрҙең хоҡуҡтарын яҡлау тураһында күптән түгел ҡабул ителгән закон да ҙур роль уйнарға тейеш. Ул башҡарма власть һәм урындағы үҙидара органдарына был объекттарға контроллек итеү мөмкинлеге бирәсәк. БР Дәүләт комитеты рәйесе шулай уҡ өлөшсөләрҙең хәүефен страховкалау мәсьәләһен әҙерләүгә лә айырым иғтибар биреү кәрәклеген билдәләне.


text:
Республикала Эшҡыуарлыҡҡа ярҙам үҙәге асылды
ӨФӨ, 2015 йыл, 7 июль. /«Башинформ» мәғлүмәт агентлығы, Артур Басиров/.
Башҡортостанда Эшҡыуарлыҡҡа ярҙам үҙәге эшләй башланы. Республиканың Профилле дәүләт комитетында билдәләүҙәренсә, ойошма төбәктең Бәләкәй эшҡыуарлыҡты үҫтереү һәм уға ярҙам фонды базаһында эшләй.
Үҙәк финанс планлаштырыу, йүнселдәрҙең эшмәкәрлегенә патент-лицензия ярҙамы мәсьәләләре буйынса хеҙмәттәр күрһәтәсәк, хеҙмәткәрҙәр һайлауҙа ярҙам итәсәк, юридик, бухгалтер, инвестиция, мәғлүмәт йүнәлешендәге консультация бирәсәк.
Шулай уҡ үҙәк эшҡыуарлыҡты популярлаштырыу, вебинарҙар, түңәрәк өҫтәлдәр, конференциялар, семинарҙар ойоштороу һәм үткәреү менән шөғөлләнәсәк.


text:
Фото:
Дмитрий Купцов вафат булды
Фото:
БР Дәүләт Йыйылышы – Ҡоролтай депутаты, Сәнәғәт, транспорт, төҙөлөш, элемтә һәм эшҡыуарлыҡ буйынса комитет рәйесе урынбаҫары Дмитрий Купцов йәкшәмбе көнө иртәнсәк Өфөлә 47 йәшендә генә ҡапыл вафат булды. Үлем сәбәбе – инфаркт, тип фаразлайҙар.
Был кеше коллегаларының һәм Башҡортостан халҡының хәтерендә төнгө ваҡытта алкоголле эсемлектәр менән һатыу итеүҙе сикләү тураһында закондар һәм республикала пассажирҙар ташыуҙы тәртипкә һалыусы транспорт закондары сығарыусы булараҡ ҡаласаҡ.
Бынан тыш, Дмитрий Купцов Өфөлә Еңеү паркы менән йәнәштә урынлашҡан ҡайғылы әсә фигураһы формаһында яугир-интернационалистарға һәйкәлгә средстволар йыйыу инициаторҙарының береһе булды. Был тема Дмитрий Купцовҡа үтә лә яҡын – ул үҙе Афғанстанда МИ-8 вертолетының һауа уҡсыһы булып хеҙмәт иткән.
Дмитрий Купцовтың ете йәшлек игеҙәк балалары етем ҡалды. Депутат менән хушлашыу шишәмбе көнө, 28 декабрҙә, сәғәт 11-ҙән 13 сәғәткә тиклем Зәки Вәлиди урамы, 40 адресы буйынса БР Дәүләт Йыйылышы – Ҡоролтай бинаһында үткәрелә.


text:
Фото:
Дыуан районында Башҡортостан Президенты Рөстәм Хәмитовтың ҡабул итеү бүлмәһе асылды
Фото:
Дыуан районында Башҡортостан Республикаһы Президенты Рөстәм Хәмитовтың йәмәғәт ҡабул итеү бүлмәһе эшләй башланы. Ул республика дәүләт власы органдарының гражданлыҡ йәмғиәте институттары һәм халыҡ менән үҙ-ара һөҙөмтәле эш итеүен тәьмин итеү маҡсатында асылған. Бындай бүлмәләр граждандарға власть структуралары менән яҡындан аралашыу мөмкинлеге бирә.
Йәмәғәт ҡабул итеү бүлмәһе Мәсәғүт ауылында И. Усов урамы, 96-сы йорт адресы буйынса район хакимиәте бинаһында урынлаштырылды. Ҡабул итеү бүлмәһе эшмәкәрлеге өсөн яуаплы тип район Советының баш белгесе Ирина Литовченко тәғәйенләнгән.
Бындай йәмәғәт ҡабул итеү бүлмәһе Сибайҙа эш башлаған да инде. Яҡын арала Президенттың йәмәғәт ҡабул итеү бүлмәләре Күмертауҙа, Нефтекамала, Учалыла һәм Октябрьскийҙа ла булдырылырға тейеш. Уларҙы ойоштороу Рөстәм Хәмитов ҡул ҡуйған «Башҡортостан Республикаһының муниципаль берәмектәрендә Башҡортостан Республикаһы Президентының йәмәғәт ҡабул итеү бүлмәләре тураһында»ғы Указына ярашлы алып барыла.


text:
Башҡортостанға Палестина башлығы Мәхмүд Аббас килә
Шаршамбы көндө Палестина Милли Хакимиәте рәйесе Мәхмүд Аббас Рәсәйгә эш сәфәре сиктәрендә Өфөгә киләсәк.
Беҙҙең илгә визит, Рәсәй мәғлүмәт агентлыҡтары хәбәр итеүенсә, дүшәмбе, 21 мартта башланасаҡ. Палестина-Израиль һөйләшеүҙәре мәсьәләләрендә Яҡын Көнсығыш «квартеты» ролен тикшереү өсөн Палестина башлығы Мәскәүҙә Рәсәй Президенты Дмитрий Медведев менән осрашасаҡ. Мәхмүд Аббас шулай уҡ Мәскәүҙә Палестина илселеге бинаһын асыуҙа ҡатнашасаҡ.
23 мартта Мәхмүд Аббас Башҡортостанға килә. Өфөлә уның республика Президенты Рөстәм Хәмитов менән осрашыуы планлаштырыла.


text:
15 февраль
15 февраль — григориан стиле буйынса йылдың 46-се көнө. Йыл аҙағына тиклем 319 көн ҡала (кәбисә йылында 320).
Йөкмәткеһе
Байрамдар[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
- 1989 — Совет ғәскәрҙәрен Афғанстандан сығарыу тамамлана (1988 йылдың 15 майында башлана).
Был көндө тыуғандар[үҙгәртергә | вики-тексты үҙгәртергә]
- 1564 — Галилео Галилей, итальян ғалимы, тәбиғәт фәндәренә нигеҙ һалыусы.
- 1906 — Муса Йәлил, татар шағиры, Советтар Союзы Геройы.
- 1910 — Ҡадир Даян, башҡорт шағиры, БАССР-ҙың атҡаҙанған сәнғәт эшмәкәре.
- 1922 — Сәғәҙи Әхмәҙи улы Солтанов, геология-минералогия фәндәре докторы, профессор.
Был көндө үлгәндәр[үҙгәртергә | вики-тексты үҙгәртергә]
- 1857 — Михаил Иванович Глинка, урыҫ композиторы.
- 1953 — Рәимов Риф Мөхсин улы, билдәле дәүләт һәм йәмәғәт эшмәкәре, тәүге башҡорт совет тарихсыларының береһе, тарих фәндәре докторы (1950).


text:
Ҡырмыҫҡалы районында емеш-еләк питомнигын тергеҙеү күҙаллана Фото: БР Президентының матбуғат хеҙмәте
Ҡырмыҫҡалы районында емеш-еләк питомнигын тергеҙеү күҙаллана
Ҡырмыҫҡалы районында емеш-еләк питомнигын тергеҙеү күҙаллана Фото: БР Президентының матбуғат хеҙмәте
ӨФӨ, 2014 йыл, 24 ноябрь. /«Башинформ» мәғлүмәт агентлығы, Илья Спиридонов/.
Башҡортостан Президенты Рөстәм Хәмитов граждандарҙы ҡабул иткән саҡта Ҡырмыҫҡалы районында тыуған, хәҙер Өфөлә йәшәүсе Сергей Заруцкий республика башлығына Боҙаяҙ емеш-еләк питомнигындағы хәлде һөйләне. Алма, ҡурай еләге, сейә, крыжовник һәм башҡа культуралар үҫкән, ҡасандыр сәскә атыусы хужалыҡ һуңғы йылдарҙа ташландыҡ хәлгә килгән һәм эшләмәй тиерлек.
2008 йылда «Башинком» ғилми-файҙаланыуға индереү предприятиеһы уның нигеҙендә «Ҡояшлы Боҙаяҙ» экологик емеш-еләк совхозын ойоштора. Әммә питомникты тергеҙергә маташып ҡарауҙар булмай тиерлек. Белдереүсенең әйтеүенсә, булған ҡорамалдар сығарыла, үҫемлектәр ҡаралмай.
— Бөгөн санкциялар хаҡында һөйләйбеҙ, шуға күрә йәшелсә-емеш беҙгә кәрәк. Бына бит – Өфө эргәһендә генә. Яҡшы проект. Әгәр яҡшы кеше тотоноп эшләһә, емеш-еләк тә, алма иҙмәһе, ҡайнатма ла эшләргә булыр ине, – тип билдәләне республика етәксеһе.
Рөстәм Хәмитов Хөкүмәт Премьер-министры урынбаҫары Илдар Тимерғалинға һәм Ҡырмыҫҡалы районы хакимиәте башлығы Фәнзил Сыңғыҙовҡа хәлде асыҡларға һәм питомниктың ғәҙәти эшмәкәрлеген тергеҙеү буйынса тәҡдимдәр индерергә ҡушты.
— Әгәр ҡуртымсы насар икән, уны ҡыуырға кәрәк. Бәлки хужалыҡты тергеҙергә теләүсе барҙыр, – тип айырып әйтте Башҡортостан Президенты.


text:
Рөстәм Хәмитов: «Хаҡтарҙың нигеҙһеҙ күтәрелеүенә мөнәсәбәте булғандар яуаплылыҡҡа тарттырыласаҡ»
7 ғинуарҙа Башҡортостан Президенты Рөстәм Хәмитов БР Сауҙа һәм ҡулланыусыларҙың хоҡуҡтарын яҡлау буйынса дәүләт комитетына, шулай уҡ Монополияға ҡаршы федераль хеҙмәттең БР буйынса территориаль идаралығына социаль әһәмиәтле тауарҙарға һәм хеҙмәттәргә хаҡтарҙың билдәләнешен тикшерергә ҡушты.
Контроллек итеүсе ведомстволар белгестәре республиканың аҙыҡ-түлек һәм сәнәғәт баҙарҙарында хаҡтарға ентекле анализ яһай, аҙыҡ-түлеккә, иң кәрәкле әйберҙәргә, бензин һәм дизель яғыулығына хаҡтарҙы арттырыуҙың нигеҙле булыу-булмауын тикшерә.
Тикшереүҙәр эре сауҙа үҙәктәрендә, шулай уҡ ҙур булмаған магазиндарҙа, автозаправкалау станцияларында үткәрелә. Сара һөҙөмтәләре буйынса социаль әһәмиәтле тауарҙарға хаҡтарҙы арттырыу осраҡтары асыҡланһа, тейешле саралар күреләсәк.
“Беҙ республиканың ҡулланыу баҙарында хаҡтарға бәйле хәлде иғтибар менән күҙәтәбеҙ. Хаҡты нигеҙһеҙ арттырыуға мөнәсәбәте булғандарҙың барыһы ла яуапҡа тарттырыласаҡ”, – тине Рөстәм Хәмитов.
Монополияға ҡаршы федераль хеҙмәттең БР буйынса идаралығы мәғлүмәттәре буйынса, аҙыҡ-түлеккә күмәртә хаҡтары 2010 йылдың декабрендә үк артҡан. Башҡортостанда хаҡтарға бәйле хәлгә ентекле анализ 10 ғинуарҙа республика Президентына тәҡдим ителәсәк.
БР Сауҙа һәм ҡулланыусыларҙың хоҡуҡтарын яҡлау буйынса дәүләт комитетына ҡулланыусыларҙың хоҡуҡтары боҙолоу хаҡында ялыу менән түбәндәге телефон буйынса шылтыратырға мөмкин: +7(347) 223-95-85 (байрам көндәрендә 9-ҙан 14 сәғәткә тиклем). Хаҡтарҙың нигеҙһеҙ арттырылыуы хаҡында мәғлүмәттәр менән Монополияға ҡаршы федераль хеҙмәттең БР буйынса идаралығында түбәндәге телефон буйынса мөрәжәғәт итергә мөмкин: +7(347) 273-34-05.


text:
Башҡортостанда «Айырылышыуһыҙ көн» үтәсәк
8 июлдә, Бөтә Рәсәй ғаилә, мөхәббәт һәм тоғролоҡ көнөндә, Башҡортостан Республикаһының ЗАГС идаралығы «Айырылышыуһыҙ көн» акцияһын үткәрә.
«Башинформ» агентлығына БР ЗАГС идаралығының йәмәғәтселек һәм киң мәғлүмәт саралары менән бәйләнеш буйынса белгесе Ләйсән Абдуллина хәбәр итеүенсә, был көндө бөтә ЗАГС бүлектәрендә ғаилә институтын һаҡлауға, нығытыуға һәм тергеҙеүгә йүнәлтелгән тантаналы саралар үтәсәк. Байрам көнөндә ғаиләһен тарҡатырға ҡарар иткән граждандар өсөн «Республика ғаиләгә, балаларға, йәштәргә социаль-психологик ярҙам күрһәтеү үҙәге» профессиональ психологтарының бушлай ярҙамы күрһәтеләсәк.
Иҫегеҙгә төшөрөп үтәбеҙ, тәүге тапҡыр Бөтә Рәсәй ғаилә, мөхәббәт һәм тоғролоҡ көнө Ғаилә йылы тип иғлан ителгән 2008 йылда билдәләнде.
Байрам Дәүләт Думаһы депутаттары инициативаһы менән булдырылды. Шуныһы ҡыҙыҡ, Ғаилә көнөн билдәләү инициативаһын Рәсәйҙең барлыҡ традицион дини ойошмалары хупланы – Ғаилә, мөхәббәт һәм тоғролоҡ көнөн билдәләү инициативаһының конфессиональ сиктәре юҡ. Һәр диндә лә ғаилә тоғролоғо һәм мөхәббәте өлгөләре бар.
Байрам идеяһын бер-нисә йыл элек Муром ҡалаһы халҡы уйлап таба. Унда христиан ғаиләһен яҡлаусы ирле-ҡатынлы Петр һәм Февронияның изге мәйеттәре ята. Изгеләр 8 июль көнө иҫкә алына.


text:
Республиканың Милли симфоник оркестры тамашасыларҙы Яңы йыл программаһы менән ҡыуандырасаҡ
23 һәм 24 декабрҙә Башҡортостан Республикаһының Милли симфоник оркестры тамашасыларҙы донъя тирәләй музыкаль сәйәхәткә саҡыра. «100 минут донъя тирәләй» байрам программаһын Өфө сәнғәт училищеһының Концерт залында оркестр һәм уның солистары тәҡдим итәсәк. Улар араһында – Башҡортостандың атҡаҙанған артисы Алексей Воронин (скрипка), халыҡ-ара конкурстар лауреаттары Александр Анисимов (скрипка) һәм Майа Мөхәмәҙиева (фортепиано). Дирижер – Рөстәм Сөләймәнов.
Программаға Шопен, Понкьелли, де Фалья, Чайковский, Гершвиндың билдәле әҫәрҙәре, шулай уҡ башҡорт халыҡ йырҙарының заманса эшкәртелгән варианттары индерелгән.


text:
Күмертау ҡалаһы студенткаһы нанотехнологиялар буйынса конкурс лауреаты булды
Күмертау ҡалаһынан Ирина Калабухова нанотехнологиялар өлкәһендә йәш ғалимдарҙың фәнни эштәренең II Халыҡ-ара конкурсы лауреаты исемен яуланы. Конкурс Мәскәү ҡалаһында үткән нанотехнологиялар буйынса Халыҡ-ара форум сиктәрендә уҙғайны.
Ирина Калабухованың эше автомобиль сәнәғәтендә нанотехнологияларҙы ҡулланыуҙың физик асылы һәм тәүшарттарына арналған.
Яҡташыбыҙҙың сираттағы уңышы тураһында мәғлүмәт нанотехнологиялар буйынса форум сайтында ҡуйылған. Быйыл яҙын Ырымбур дәүләт университетының Күмертау филиалы студенткаһы Ирина Калабухова Күмертау ҡалаһының Йәштәр эшҡыуарлығы мәктәбе раҫлаған иң яҡшы бизнес-идея өсөн беренсе дәрәжәләге дипломға лайыҡ булғайны.


text:
Башҡортостан Хөкүмәте юлдар үҫешенең биш йыллыҡ планын ҡабул итте
Башҡортостан Республикаһы Премьер-министры Раил Сарбаев “БР автомобилдәр юлдарын үҫтереү (2010-2015 йылдарға)” республика маҡсатлы программаһын раҫланы.
Дөйөм әһәмиәттәге автомобиль юлдары селтәренең үҫеше, ауылдарҙа транспорт менән файҙаланыу мөмкинлеген арттырыу һәм хәүефһеҙ юл хәрәкәте өсөн шарттар булдырыу был программаның төп маҡсаты итеп билдәләнде.
Әле республика террриторияһы буйлап үтеүсе дөйөм файҙаланыуҙағы автомобиль юлдары оҙонлоғо 24,8 мең километр, шул иҫәптән федераль әһәмиәттәге юлдар 486 километр тәшкил итә.
Норматив талаптарға яуап биргән төбәк һәм муниципаль-ара әһәмиәттәге дөйөм файҙаланыуҙағы автомобиль юлдары оҙонлоғо 27 процентҡа етәсәк, төбәк, муниципаль-ара һәм урындағы әһәмиәттәге 400 километрҙан ашыу юл һалынасаҡ һәм реконструкцияланасаҡ, 56 ауыл ҡаты япмалы юлдар менән дөйөм файҙаланыуҙағы автомобииль юлдарына тоташтырыласаҡ.
Насар юл шарттарына сәбәпсе булған юл-транспорт фәжиғәләре һаны ла кәмейәсәк. Дүрт йылдан һуң был күрһәткес 12 процентҡа түбән төшөргә тейеш.


text:
Башҡортостан Хөкүмәте Премьер-министры Раил Сарбаев: Мал аҙығын әҙерләү ваҡытын һуҙырға ярамайФото: Газиз Юсупов
Башҡортостан Хөкүмәте Премьер-министры Раил Сарбаев: Мал аҙығын әҙерләү ваҡытын һуҙырға ярамай
Башҡортостан Хөкүмәте Премьер-министры Раил Сарбаев: Мал аҙығын әҙерләү ваҡытын һуҙырға ярамайФото: Газиз Юсупов
Мал аҙығын әҙерләүҙе һәм сәсеүлектәрҙе эшкәртеүҙе ойоштороу мәсьәләһе йома көндө Хөкүмәт Премьер-министры Раил Сарбаев етәкселеге аҫтында үткән БР Хөкүмәте ултырышында тикшерелде. Селектор кәңәшмәһендә республиканың муниципаль райондары һәм ҡала округтары башлыҡтары ҡатнашты.
— Сәсеүҙе үткәреү менән ҙур ҡыйынлыҡтар булманы, — тине Раил Сарбаев, әлеге сәсеү кампанияһына йомғаҡ яһап. — Техника яҡшы эшләне, яғыулыҡ-майлау материалдары менән өҙөклөктәр күҙәтелмәне, яҙғы сәсеү эштәрен үткәреүгә бюджет средстволары ваҡытында күсерелде. Аграрийҙарҙың берҙәм эшләүе арҡаһында республикала яҙғы культуралар 1968 мең гектар майҙанда сәселде. Ужымды ҡайтанан сәсеү 168 меңгә яҡын гектар тәшкил итте. Сәсеү майҙандары структураһы бик ваҡытлы үҙгәртелде. Баҙар талаптарын иҫәпкә алып, шәкәр сөгөлдөрө, көнбағыш, ҡарабойҙай, кукуруз майҙандары арттырылды.
Республика етәкселегендә ҡоро һауа торошо һаҡланыуы хәүеф тыуҙыра. Дым етешмәүенең ужым культуралары үҫешенә йоғонтоһо насар булыуын һыҙыҡ өҫтөнә алды Премьер-министр. Республиканың ете метеопосы: Аҡъярҙа, Йылайырҙа, Туймазыла, Баймаҡта, Асҡарҙа, Миәкәлә, Бишбүләктә — тупраҡ һәм атмосфера ҡоролоғо күҙәтелеүен билдәләй.
Эҫе һауа торошо фитосанитария торошона ла йоғонто яһай. Ултырышта әйтелеүенсә, сәсеүлектәргә сиңерткәлеләрҙең һәм болон күбәләктәренең көтөлгәнсә күпләп үрсеүе зарар килтерә ала. Ошоноң менән бәйле күҙәтеү постары ойоштороу һәм кәрәк саҡта химик эшкәртеү үткәреү мөһим. Бының өсөн "Башплодородие"ла етәрлек инсектицидтар бар.
Һауа торошо мал аҙығын әҙерләү ваҡытына ла ҡағылды.
— Ғәҙәттә мал аҙығын әҙерләүҙе республикала июндең икенсе декадаһында башлай торғайнылар, — тине Раил Сарбаев. – Әммә бөгөн үк күп йыллыҡ ҡуҙаҡлылар үләне сабыуға өлгөрөп еткән.
Ошоноң менән бәйле Премьер-министр сабыу ваҡытын һуҙмаҫҡа һәм бының өсөн кәрәкле техниканы әҙерләргә ҡушты.
Мал аҙығын йыйыу кампанияһын ҡоролоҡто иҫәпкә алып үткәреү үҙенсәлектәре тураһында ентекләп БР Хөкүмәте Премьер-министры урынбаҫары, ауыл хужалығы министры Шамил Вахитов һөйләне. Селектор кәңәшмәһендә ҡатнашыусыларға видеосюжет күрһәтелде, унда Ҡырмыҫҡалы фермер хужалыҡтары өлгөһөндә ҡуҙаҡлы үләндәрҙе сабыу ваҡыты буйынса рекомендациялар бирелде.
Шамил Вахитов сәсеүлектәрҙе эшкәртеүҙе лә ҡоролоҡто иҫәпкә алып үткәреү кәрәклеген һыҙыҡ өҫтөнә алды. Иген һәм аралыҡлы культуралар сәсеүлеген ҡый үләндәренән һаҡлау буйынса төп сара – химик утау. Әлеге ваҡытта ҡый үләндәре ашлыҡтан күпкә тиҙерәк үҫә.
Шамил Вахитов ужым культуралары торошона ла баһа бирҙе. Һауа шарттары арҡаһында ужым уңышының 40 процентҡа кәмеүе бар. Шул уҡ ваҡыта таҙа пар ерҙәренә сәселгән ужым торошо күпкә һәйбәт. Ужым бойҙайының һәләк булыуы күҙәтелмәй тиһәң дә була, шул арҡала был культураға артабан да тейешле иғтибар бирергә кәңәш ителде.
Ултырышта, шулай уҡ, ҡышҡылыҡҡа мал аҙығы менән тәьмин итеү, халыҡтан һөт йыйып алыуҙы ойоштороу мәсьәләләре лә ҡаралды.
Бар техникаһы ла әҙер булмаған район етәкселәре мал аҙығын әҙерләү барышы тураһында яуап тотто. Ҡыҫҡа ваҡытта бар етешһеҙлектәр ҙә бөтөрөлөргә тейеш, һәм һабантуйҙарҙан һуң республикала мал аҙығын әҙерләүгә күмәкләп тотонасаҡтар.


text:
Башҡортостан инвесторҙар йәлеп итеүҙә Халыҡ-ара инновацияларҙы үҫтереү үҙәгенең ярҙамына иҫәп тота
Башҡортостандың Иҡтисади үҫеш министрлығы һәм Халыҡ-ара инновацияларҙы үҫтереү үҙәге хеҙмәттәшлек тураһында килешеүгә ҡул ҡуйҙы.
Документ инвесторҙарҙы йәлеп итеү йәһәтенән республика имиджын формалаштырыу өсөн яҡтарҙың үҙ-ара килешеп эш итеүен ҡуҙ уңында тота, тип хәбәр иттеләр БР Хөкүмәтенең матбуғат үҙәгенән.
— Халыҡ-ара инновацияларҙы үҫтереү үҙәге вәкилдәрен сәләмләүебеҙгә шатбыҙ. Беҙҙең өсөн республикаға инвестициялар йәлеп итеү буйынса компаниялар менән хеҙмәттәшлек итеү стратегик йүнәлештәрҙең береһе булып тора. Инвестицон мөхитте яҡшыртыу элеккесә Башҡортостандың инвестиция сәйәсәтенең өҫтөнлөкө бурысы булып тора. Шуға күрә төбәктә инвестициялар йәлеп итеү өсөн өҫтәмә шарттар булдырыу буйынса эш дауам итәсәк, — тине Башҡортостандың иҡтисади үҫеш министры Александр Марьин документҡа ҡул ҡуйыу тантанаһында.
Халыҡ-ара инновацияларҙы үҫтереү үҙәге эшмәкәрлеге республиканың өҫтөнлөклө проекттарына инвестициялар йәлеп итеүгә йүнәлтеләсәк. Бынан тыш, Үҙәк белгестәре республика предприятиеларына консультацион ярҙам күрһәтәсәк.
— Беҙҙең хеҙмәттәшлек төбәк иҡтисадын үҫтереүгә ҙур импульс бирәсәк һәм проекттарҙың мөмкинлектәрен тулыһынса тормошҡа ашырырға ярҙам итәсәк, тип ышанам, — тине Халыҡ-ара инновацияларҙы үҫтереү үҙәгенең генераль директоры Елена Трофимова.


text:
БДПУ-ла төрки халыҡтар телдәрен һәм мәҙәниәтен тикшерҙеләр
М.Аҡмуллаа исемендәге Башҡорт дәүләт педагогия университетында башҡорт филологияһы факультетының 20 йыллығына һәм Халыҡ-ара төрки мәҙәниәте ойошмаһының (ТӨРКСОЙ) 20 йыллығына арналған «Башҡорт филология фәне теорияһы һәм практикаһы һәм филологик белем» Халыҡ-ара ғилми-ғәмәли конференцияһы үтте. Сараға ярашлы «Төрки халыҡтар телдәре һәм мәҙәниәте» түңәрәк өҫтәле үткәрелде. Эш барышында йыйылыусылар ТӨРКСОЙ кафедраһының үҫеш планын, уның башҡа илдәр менән бәйләнешен, кафедраның Рәсәй юғары уҡыу йорттары менән берлектәге проекттарын, БДПУ-ның башҡорт филологияһы факультеты базаһында төрки телдәрҙе маҡсатҡа ярашлы өйрәнеүҙе тикшерҙе.
Шулай уҡ конференция сиктәрендә ҡаҙаҡ, ҡырғыҙ һәм төркмән халыҡтары мәҙәниәтенә арналған күргәҙмә үтте. Тантаналы асыуҙа төрлө милләттәр вәкилдәре, милли-мәҙәни йәмғиәттәр рәйестәре ҡатнашты. Ҡунаҡтар араһында БР мәҙәниәт министры Әминә Шафиҡова, БДПУ ректоры Раил Әсәҙуллин, БР Халыҡтар дуҫлығы йорто директоры Вельмир Аҙнаев булды.
Күргәҙмәлә тәбиғи материалдарҙан ҡул эштәре, милли костюмдар, музыка ҡоралдары, рәссамдар эштәре, көнкүреш әйберҙәре, китаптар, милли ҡурсаҡтар, баш кейемдәре һәм ювелир биҙәүестәр халыҡ иғтибарына тәҡдим иителде. Килеүселәр күргәҙмә менән танышып ҡына ҡалманы, шулай уҡ ҡаҙаҡ, ҡырғыҙ һәм төркмән аш-һыуҙарынан ауыҙ итте.


text:
Юлдарға реагенттар һәм ҡом һибеү Өфө бюджетына 49 миллион һумға төшәсәк
Боҙлауыҡта юлдарға ҡом һәм реагенттар һибеү өсөн Өфөлә быйыл ҡыш 49 миллион һум тотоноу планлаштырыла. Был хаҡта ҡала башлығында үткән оператив кәңәшмәлә Өфө хакимиәтенең Коммуналь хужалыҡ һәм төҙөкләндереү идаралығы начальнигы урынбаҫары Николай Соловьев хәбәр итте. Ҡом, тоҙ һәм махсус реагенттар һатып алыу буйынса аукциондарҙы 22 августа, 1 һәм 5 сентябрҙә үткәреү күҙаллана.
Юлдарға һибеү өсөн реагенттар быйыл 2200 тонна күләмендә һатып алынасаҡ – был яҡынса миллион һум. Ә бына ҡомдо 55 мең тонна алыу планлаштырыла – яҡынса 13 миллион һумлыҡ. Хәйер, ҡала башлығы Павел Качкаев был сама ҡомдо артыҡ күрә. Ҡала бер ҡышта уны файҙаланып бөтә алмаясаҡ. Павел Качкаев уның күләмен кәметергә ҡушты. Ул ваҡытта яҙғыһын юлдар ҙа таҙараҡ, бюджет та теүәлерәк буласаҡ.


text:
Өфө сәнғәт академияһы тарихи исемен кире ҡайтарҙы Фото: Олег Яровиков
Өфө сәнғәт академияһы тарихи исемен кире ҡайтарҙы
Өфө сәнғәт академияһы тарихи исемен кире ҡайтарҙы Фото: Олег Яровиков
ӨФӨ, 2016 йыл, 12 ғинуар. /«Башинформ» мәғлүмәт агентлығы, Ләйлә Аралбаева/.
Заһир Исмәғилев исемендәге Өфө дәүләт сәнғәт академияһы тарихи исемен кире ҡайтарҙы. Хәҙер ул йәнә сәнғәт институты тип атала. 8 декабрҙә Рәсәйҙең Мәҙәниәт министрлығында тейешле бойороҡҡа ҡул ҡуйылған. Уҡыу йорто 2016 йылға ошо исем менән рәсми рәүештә аяҡ баҫты. Вуздың исемендә беренсе ректорҙың исеме һаҡланып ҡала. Институттың тарихи исемендә ул булмағанлыҡтан, уҡыу йорто яңы исемгә эйә булды: «Заһир Исмәғилев исемендәге Өфө дәүләт сәнғәт институты».
Вуздың исемен алмаштырыу уның статусын түбәнәйтеүҙе аңлатмай, тине проректор Алһыу Хәсбиуллина. Уҡыу йорттарына тарихи исемдәрен кире ҡайтарыу тураһында мәсьәлә «Рәсәй Федерацияһында мәғариф тураһында»ғы яңы Законға ярашлы Рәсәйҙең мәҙәниәт министры Владимир Мединскийҙың ҡушыуы буйынса ҡаралды.
Республиканың төп ижади уҡыу йорто 2003 йылдан академия тип аталды. 2014 йылдың сентябрендә вуз хеҙмәткәрҙәренең дөйөм йыйылышында уҡ «институт» исемен кире ҡайтарыу хаҡында ҡарар ҡабул ителгәйне. «Беҙҙең уҡыу йорто 36 йыл институт тип аталды, элекке һәм хәҙерге ҡаҙаныштарыбыҙ менән ғорурландыҡ һәм ғорурланабыҙ», — тип хәбәр итте Өфө дәүләт сәнғәт институты ректоры Әминә Әсмәндиәрова.


text:
Өфөлә «Баш ҡаланың йыл уҡытыусыһы-2016» конкурсы башланды Фото: Өфө хакимиәте сайты
Өфөлә «Баш ҡаланың йыл уҡытыусыһы-2016» конкурсы башланды
Өфөлә «Баш ҡаланың йыл уҡытыусыһы-2016» конкурсы башланды Фото: Өфө хакимиәте сайты
ӨФӨ, 2016 йыл, 19 ғинуар. /«Башинформ» мәғлүмәт агентлығы, Эльмира Сабирова/.
Өфөлә «Баш ҡаланың йыл уҡытыусыһы-2016» конкурсы башланды. Баш ҡала мәктәптәре уҡытыусылары 19-сы тапҡыр һөнәре буйынса иң яҡшыһы исеме өсөн көс һынаша. «Орион» балалар ижады һарайында уҙған һөнәри оҫталыҡ бәйгеһен асыу тантанаһына район этаптарында еңеүселәр, 13 предмет буйынса бөтәһе 66 уҡытыусы йыйылды. 22 уҡытыусы «Баш ҡаланың башҡорт теле һәм әҙәбиәте йыл уҡытыусыһы» конкурсында ҡатнаша.
Өфө хакимиәте башлығы урынбаҫары Сынтимер Баязитов үҙ сығышында конкурстың йылдан-йыл ҡыҙыҡлы һәм популяр була барыуын билдәләне.
«19 йыл эсендә ошо бәйгелә ике меңдән ашыу уҡытыусы ҡатнашты, 300-ҙән ашыуы лауреат исеменә лайыҡ булды. Баш ҡала уҡытыусылары «Йыл уҡытыусыһы» республика конкурсында 15 тапҡыр еңеп сыҡты», — тип билдәләне башлыҡ урынбаҫары.
Еңеүгә өлгәшеү өсөн уҡытыусыларға таныш булмаған кластарҙа асыҡ дәрес үткәрергә, һуңынан уға анализ яһарға кәрәк. Артабан программала — класс сәғәте, оҫталыҡ дәрестәре, асыҡ лекция, фекер алышыуҙар. Быйыл «Мәғариф проекты» тигән яңы этап индерелгән.
Тәүге тапҡыр конкурсанттар өсөн сайт эшләйәсәк, унда материалдар, методик тәҡдимдәр һәм кәрәкле документтар урынлаштырыла.
«Баш ҡаланың йыл уҡытыусыһы-2016» конкурсы барышында иң яҡшы башҡорт теле һәм әҙәбиәте, рус теле һәм әҙәбиәте, татар теле һәм әҙәбиәте уҡытыусылары асыҡланасаҡ.
Шулай уҡ йәш уҡытыусылар «Педагогик дебют» һәм «Педагогик өмөт» номинацияларында билдәләнәсәк.


text:
«Берҙәм Рәсәй»ҙең XII съезы 23-24 сентябрҙә үтәсәк
«Берҙәм Рәсәй»ҙең XII съезы Мәскәүҙә 23-24 сентябрҙә үтәсәк, тип хәбәр итә ER.RU. Партия форумы 10 меңдән ашыу кеше йыясаҡ. Съезда Дәүләт Думаһына һайлауҙарҙа РФ Премьер-министры, партия лидеры Владимир Путиндың ҡатнашыуы хаҡында иғлан ителәсәк, төбәк исемлектәрендә тәүге өс кандидат буйынса һуңғы ҡарарҙар ҡабул ителәсәк, шулай уҡ «Берҙәм Рәсәй»ҙең һәм Дөйөм Рәсәй халыҡ фронтының Халыҡ программаһы ҡабул ителәсәк.
Партия форумы алдынан, сентябрь башында Вологда өлкәһенең Череповец ҡалаһында «Берҙәм Рәсәй»ҙең финал Төбәк-ара конференцияһы үтәсәк, унда партияның барлыҡ төбәк конференцияларына һәм төбәк проекттарына йомғаҡ яһаласаҡ. Төбәк-ара конференцияла шулай уҡ Халыҡ программаһы ла тикшереләсәк.


text:
Фото:
Истанбулда Башҡортостан фәне һәм мәҙәниәте көндәре үтәсәк
Фото:
Киләһе аҙнала, 20 — 23 майҙа, Төркиә Республикаһының Истанбул ҡалаһында Башҡортостан Республикаһы фәне һәм мәҙәниәте көндәре үтәсәк. Сараны Республика хөкүмәте, БР Мәҙәниәт һәм милли сәйәсәт министрлығы, БР Сәнәғәт һәм тышҡы иҡтисади бәйләнештәр министрлығы (әлеге ваҡытта министрлыҡ үҙгәртеп ҡоролоу өҫтөндә) ойоштора. БР Фәне һәм мәҙәниәте көндәре программаһы ярайһы бай. БР Мәҙәниәт һәм милли сәйәсәт министрлығынан хәбәр итеүҙәренсә, был сара сиктәрендә Истанбулда Мехмед Акиф Эрсой паркында йолаға әйләнгән башҡорт һабантуйы үткәреләсәк.
Көндәрҙең бар саралары ла тиерлек күренекле ғалим һәм йәмәғәт эшмәкәре Әхмәтзәки Вәлиди Туғандың тыуыуына 120 йыл билдәһе аҫтында үтәсәк. Яҡташыбыҙҙы Төркиәлә, атап әйткәндә, Истанбулда, яҡшы беләләр һәм хөрмәт итәләр. Бында, Истанбул университетында, профессор Вәлиди Туған оҙаҡ ваҡыт эшләгән, үҙенең кафедраһын булдырған, үҙенең ғилми хеҙмәттәре арҡаһында донъяла иң билдәле төркиәтсе дәрәжәһенә өлгәшкән. Әхмәтзәки Вәлидиҙең 120 йыллығына арналған "Европа халыҡтары тарихы һәм мәҙәниәте: үткәне, бөгөнгөһө, киләсәге" халыҡ-ара ғилми-ғәмәли конференцияһы ла шуға тап ошонда, Истанбул университетында, үтәсәк. БР Фәндәр академияһы, Башҡортостан дәүләт хеҙмәте һәм идара итеү академияһы, Рәсәй фәндәр академияһы Өфө ғилми үҙәгенең Тарих, тел һәм әҙәбиәт институты, төрки мәҙәниәте һәм сәнғәтенең берлектәге үҫеше буйынса "ТӨРКСОЙ" халыҡ-ара ойошмаһы, БР Мәҙәниәт һәм милли сәйәсәт министрлығы уның ойоштороусылары булып сығыш яһай. Конференцияла Башҡортостан менән Төркиәнең билдәле ғалимдары ҡатнашасаҡ. Пленар өлөшөнән тыш, конференцияла секция ултырыштарын үткәреү ҙә ҡаралған.
Конференция алдынан Башҡорт дәүләт университеты менән Истанбул университетының хеҙмәттәшлеге тураһында Килешеүгә ҡул ҡуйыу планлаштырыла. Ошонда уҡ, Истанбул университеты фойеһында, Башҡортостан Республикаһының Милли музейы һәм БР Милли китапханаһы Әхмәтзәки Вәлиди Туғандың 120 йыллығына арналған күргәҙмә ойоштора.
"Решад Нури сәхнәсе" бинаһында М.Ғафури исемендәге Башҡорт академия драма театры Истанбул халҡы өсөн Нәжиб Асанбаевтың “Әхмәтзәки Вәлиди” спектаклен күрһәтәсәк.
Һабантуй ваҡытында Мехмед Акиф Эрсой паркында Башҡортостан тураһында фотокүргәҙмә эшләйәсәк, байрам ҙур концерт һәм уйын программалары менән оҙатылып барасаҡ.


text:
Пермь крайы башҡорттары мәҙәниәте көндәре гала-концерт менән тамамландыФото: Андрей Старостин
Пермь крайы башҡорттары мәҙәниәте көндәре гала-концерт менән тамамланды
Пермь крайы башҡорттары мәҙәниәте көндәре гала-концерт менән тамамландыФото: Андрей Старостин
Башҡортостан Республикаһында Пермь крайы башҡорттары мәҙәниәте көндәре Хөсәйен Әхмәтов исемендәге Башҡорт дәүләт филармонияһында ҙур гала-концерт менән тамамланды. Был сара БР Мәҙәниәт һәм милли сәйәсәт министрлығының республиканан ситтә йәшәгән башҡорттарҙың мәҙәниәтен үҫтереүгә ярҙам итеүгә йүнәлтелгән “Рәсәй төбәктәре башҡорттары” проектының дауамы булып торҙо.
Пермь крайы башҡорттары мәҙәниәте көндәрендә ҡатнашыу өсөн Башҡортостанға Пермдән ҙур делегация килде, уның составына дәүләт власы органдары вәкилдәре, ғалимдар, ижади коллективтар, эшҡыуарҙар, халыҡ кәсептәре оҫталары инде.
— Әлеге сара Башҡортостан менән Пермь крайы араһында төрлө яҡлы хеҙмәттәшлек юлға һалыныуын, ул һуңғы йылда айырыуса уңышлы алып барылыуын күрһәтә, — тине БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев. – Беҙгә Пермь ерендә яҡташтарыбыҙҙың үҙҙәрен нисек тойоуын белеү бик мөһим. Күреүебеҙсә, Пермь крайы хакимиәте Кама буйы башҡорттарының телен һәм мәҙәниәтен һаҡлау һәм үҫтереү буйынса ҙур эш үткәрә.
Башҡортостанда Пермь крайы башҡорттары мәҙәниәте көндәрен үткәрер алдынан оҙайлы әҙерлек эштәре алып барылды. Республикабыҙҙан белгестәр Пермь крайының төрлө райондарына барып, үҙ ырыуҙаштары менән башҡорт бейеүҙәре, ҡурайҙа, ҡумыҙҙа уйнау һәм башҡа халыҡ ижады төрҙәре буйынса оҫталыҡ кластары үткәрҙе.
– Бөгөн беҙ тарихи тыуған илебеҙгә Пермь крайында йәшәүсе башҡорттарҙың үҙ тамырҙарыбыҙҙы һаҡлауыбыҙҙы күрһәтергә теләйбеҙ, — тине Пермь крайы башҡорттары ҡоролтайы башҡарма комитеты рәйесе Рәсил Мөхәмәтйәнов. – Беҙ үҙ милли мәҙәниәтебеҙҙе һәр яҡлап үҫтерергә Башҡортостан менән бәйләнеш тоторға теләйбеҙ. Был хеҙмәттәшлек мәҙәниәт өлкәһендә лә, шулай уҡ мәғариф һәм иҡтисад өлкәһендә лә сағыла. Беҙ хатта Пермь крайында БР Сауҙа-сәнәғәт палатаһы вәкиллеге асыу инициативаһы менән сыҡтыҡ. Был тәҡдим ҡарауға ҡабул ителде, һәм ул тормошҡа ашырылыр, тип ышанабыҙ.
Пермь крайының мәҙәниәт, йәштәр сәйәсәте һәм киң коммуникациялар министры урынбаҫары Александр Протасевичтың һүҙҙәренә ҡарағанда, башҡорттар Пермь крайындағы иң күп һанлы милләттәрҙең береһе булып тора, һәм төбәк етәкселеге уларҙың мәҙәниәтен һәм традицияларын яҡлауға ҙур иғтибапр бүлә.
— Пермь крайының башҡорттар тупланып йәшәгән ауылдары хужалыҡты ойоштороу яғынан айырылып тора, — тине Александр Протасевич. – Беҙгә был халыҡтың ҡунаҡсыллығы һәм ижади маһирлығы күптәнән яҡшы таныш. Ике төбәк башҡорттары вәкилдәренең бындай осрашыуҙары киләсәктә традиционға әйләнер, тип ышанам.
Сәхнәлә Илдус Илешев менән Александр Протасевич символик бүләктәр менән алмашты. Башҡортостан яғы ҡунаҡтарға башҡорт пейзажын бүләк итте, ә Пермь делегацияһы үҙ сиратында – Пермь крайының мәҙәниәт символы – Пермь художество галереяһы төшөрөлгән картинаны. Был ике картина ошо осрашыу тураһында яҡшы иҫтәлек булып ҡалырға тейеш.
Рәсми өлөштән һуң башланған концертта Пермь крайының башҡорт ижади һәм фольклор коллективтары ҡатнашты. Шул иҫәптән «Сулпан», «Дуҫлык», «Һандуғас» кеүек популяр ансамблдәр. Фойела халыҡ кәсептәре оҫталарының, рәссамдар, эшҡыуарҙар эштәре, милли аш-һыу күргәҙмәләре ойошторолдо.


text:
Өфөлә Башҡортостандың халыҡ яҙыусыһы Зәйнәб Биишеваға тантаналы рәүештә һәйкәл асылдыФото: Олег Яровиков
Өфөлә Башҡортостандың халыҡ яҙыусыһы Зәйнәб Биишеваға тантаналы рәүештә һәйкәл асылды
Өфөлә Башҡортостандың халыҡ яҙыусыһы Зәйнәб Биишеваға тантаналы рәүештә һәйкәл асылдыФото: Олег Яровиков
ӨФӨ, 2016 йыл, 14 октябрь. /«Башинформ» мәғлүмәт агентлығы, Ләйлә Аралбаева/.
Бөгөн Өфөлә Башҡортостандың халыҡ яҙыусыһы Зәйнәб Биишеваға тантаналы рәүештә һәйкәл асылды. Октябрь проспектындағы аллеяла яҙыусының хеҙмәттәштәре, туғандары һәм яҡындары, студенттар һәм уҡыусылар йыйылды. Тантанаға Күгәрсен районынан яҙыусының яҡташтары ла килгәйне.
Сара яҙыусының үҙе уҡыуында «Хәйерле көн!» шиғырының яҙмаһы һәм ҡала хакимиәте башлығы вазифаһын башҡарыусы Ирек Ялаловтың сығышы менән башланды. Һәйкәлде асыу хоҡуғы шағирә, Башҡортостан Дәүләт Йыйылышы Рәйесе урынбаҫары Йомабикә Ильясоваға һәм яҙыусының Мәскәүҙән килгән улы Тельман Әминевҡа бирелде.
«Был — ҙур байрам, тормошомдағы иң бәхетле көн, — тине Тельман Әминев. — Әсәйемдең яҡты донъянан китеүенә 20 йыл үтте. Мин һәр саҡ уның хәтерен мәңгеләштереү тураһында уйландым. Һәйкәл бик матур, сквер менән бергә ул архитектура комплексын барлыҡҡа килтерә һәм Өфөнөң биҙәге булып тора».
Тантана З.Биишева исемендәге 140-сы башҡорт гимназияһы уҡыусылары башҡарыуында Зәйнәб Биишеваның шиғырҙарын уҡыу һәм сәскә һалыу менән тамамланды.
Бейеклеге өс метрға яҡын бронза һындың скульпторы — Владимир Дворник. Һәйкәл яҙыусының исемен йөрөткән «Китап» нәшриәте һәм Өфө һөнәрҙәр һәм сервис колледжы эргәһендә урынлашҡан. Һәйкәл янындағы биләмә төҙөкләндерелгән. Ошо урында Зәйнәб Биишева исемендәге сквер булдырылған.
Зәйнәб Абдулла ҡыҙы Биишева — Башҡортостандың халыҡ яҙыусыһы, Салауат Юлаев исемендәге дәүләт премияһы лауреаты. Үҙенең шиғри йыйынтығын сығарған тәүге башҡорт ҡатын-ҡыҙы. Замандаштары уны әүҙем тормош позицияһы булған кеше, ысын илһөйәр, дөрөҫлөк һәм ғәҙеллек өсөн көрәшсе итеп хәтерендә ҡалдырған.


text:
100 йыллыҡ тарихы эсендә Башҡорт дәүләт университетында республиканың, Рәсәйҙең һәм алыҫ һәм яҡын сит илдәрҙең күп ойошмалары һәм предприятиелары менән тығыҙ партнерҙар бәйләнеше булдырылған. Бөгөн уҡыу йортоноң даими партнерҙары араһында – юғары уҡыу йорттары, ғилми үҙәктәр һәм институттар, дәүләт һәм муниципаль власть һәм идаралыҡ органдары, кәсепселек берекмәләре, йәмәғәтселек ойошмалары.
Хеҙмәттәшлек түбәндәге төрлө йүнәлештәрҙә үҫешә:
- студенттарҙың, аспиранттарҙың, уҡытыусыларҙың стажировкалары;
- халыҡ-ара алмашыуҙар;
- төрлө ғилем өлкәләрендә, шул иҫәптән маҡсатлы контрактлы әҙерлек программалары рамкаларында белгестәр әҙерләү;
- аспирантура менән докторантурала белгестәр әҙерләү;
- өҫтәлмә профессиональ белем биреү программалары буйынса яңынан профессиоаль әҙерлек һәм квалификация күтәреү;
- берлектәге ғилми тикшеренеүҙәр;
- етештереү предприятиеларына яңы материалдар менән технологиялар идереү һ.б.
Башҡорт дәүләт университеты хеҙмәттәшлеккә һәр саҡ асыҡ!


text:
БР Мәғлүмәт технологиялары буйынса агентлығының рәсми сайты булдырылды
Башҡортостан Республикаһы Мәғлүмәт технологиялары буйынса агентлығының рәсми интернет-порталы (www.ait-rb.ru) булдырылды.
Сайтта яңылыҡтар, буласаҡ ваҡиғалар тураһында мәғлүмәт, норматив-хоҡуҡи документтар, агентлыҡ тарафынан тормошҡа ашырылған проекттар тураһында мәғлүмәт урынлаштырылған. Кире бәйләнеш системаһы ла булдырылған. Атап әйткәндә, агентлыҡ йәмәғәт фекерен тикшереү маҡсатында һорау алыуҙар үткәрергә планлаштыра. Беренсе социологик һорау алыу ойошторолған да инде.
Бынан тыш, интернет-ҡабул итеү бүлмәһе эшләй. Сайттағы махсус форманы тултырып, БР Мәғлүмәт технологиялары буйынса агентлығына электрон форматта мөрәжәғәт итергә була. Яуап мөрәжәғәттә күрһәтелгән почта адресына йүнәлтеләсәк. Йыш бирелә торған һорауҙарға яуаптар порталда урынлаштырыласаҡ.
«Видеогалерея» бүлегендә Берҙәм дәүләт хеҙмәттәре порталы менән файҙаланыу үҙенсәлектәре тураһында видеороликтар урын алған.


text:
Башҡортостандың Төҙөүселәр союзы 2012 йылға өҫтөнлөктәр билдәләне
Башҡортостан Республикаһының Төҙөүселәр союзы яңы йылға ҙур пландар менән аяҡ баҫа. Февралдә үҙен үҙе көйләүсе ойошманың 2011 йылдағы эшмәкәрлегенә йомғаҡ яһаласаҡ, килемдәр һәм сығымдар сметаһы раҫланасаҡ. Яҙ көнө «2011 йылда төҙөлөштәге электрон аукцион йомғаҡтары» мәсьәләһе буйынса семинар-кәңәшмә үткәреү планлаштырыла.
Бынан тыш, республиканың Төҙөүселәр союзынан хәбәр итеүҙәренсә, яңы йылда үҙкөйләнеш мәсьәләләре буйынса конференциялар үтәсәк, белгестәрҙең квалификацияһын күтәреү буйынса семинарҙар ойоштороласаҡ.
Башҡортостандың Төҙөлөш һәм архитектура буйынса дәүләт комитеты, БР Дәүләт төҙөлөш өлкәһенә күҙәтеү инспекцияһы менән килешеп эш итеү ҙә үҙен үҙе көйләүсе ойошманың маҡсаттары араһында. Йола буйынса «Башҡортостан Республикаһы төҙөлөш комплексының һөнәре буйынса иң яҡшыһы» исеменә республика конкурсы һәм башҡа күп саралар үтәсәк.


text:
Әлегеһе, алмаштырғыһыҙ барый Кинйәғолов рәйеслегендәгеһенең июньдә мөҙҙәте тамамлана.Ҡанунға ярашлы Үҙәк һайлау комиссияһының яртыһын республика парламенты билдәләй, ҡалған яртыһы, йәғни 7 кеше президент фатихаһы ала.
Дәүләт йыйылышы-Ҡоролтай уҙған аҙналағы ултырышында үҙ кандидаттарын раҫланы. Әле Валерий Гета, Рәшит Лоҡманов, Рөстәм Бикмәтов, элекке депутат Елена Родина һайланды. Әйткәндәй Родина ханым 4-се саҡырылыш парламентҡа һайлауҙарҙа оппозиция вәкиле Рәмил Бигнов менән бер үк округ буйынса ҡатнашҡайны. Һайлауҙа Бигнов әфәнде еңелде, Родина ханым да парламентҡа үтә алманы.
Һайлау комиссияһына шулай уҡ либерал демократтар вәкиле Евгений Былин менән Ғәҙел Рәсәйҙән Александр Сидякин да һайланды.
Яңы комиссия рәйесе вазифаһына президент тәҡдим иткән кандидаттарҙың береһе һайланыр тип көтөлә. Ишетелеүенсә, ул Өфө дәүләт авиация техник университеты уҡытыусыһы Сергей Каменев буласаҡ.
Үҙәк һайлау комиссияһы рәйесе Барый Кинйәғолов менән уның сәркәтибе Наилә Алтынова яңы комиссияла булмаясаҡтар. Яңы состав тураһында президент указы июнь урталарынан да ҡалмай иғлан ителәсәк.


text:
Башҡортостан аграрийҙарын «Алтын көҙ-2015» күргәҙмәһенә саҡыралар
ӨФӨ, 2015 йыл, 10 сентябрь. /«Башинформ» мәғлүмәт агентлығы, Ксения Калинина/.
Башҡортостан аграрийҙарын «Алтын көҙ-2015» XVII Рәсәй агросәнәғәт күргәҙмәһенә саҡыралар. Сара 8 октябрҙән 11-нә тиклем Мәскәүҙең «Крокус Экспо» күргәҙмәләр үҙәгендә уҙа. Ҡатнашыу өсөн ғаризалар 27 августан 1 октябргә тиклем ҡабул ителә, тип хәбәр иттеләр республика Ауыл хужалығы министрлығынан.
Ауыл хужалығы һәм аҙыҡ-түлек сәнәғәте вәкилдәренең ҙур форумында үҙебеҙҙә етештерелгән иң яҡшы аҙыҡ-түлек, яңы мал аҙығы һәм ветеринар продукция, заманса ауыл хужалығы техникаһы һәм ҡорамалдар күрһәтеләсәк.
«Алтын көҙ»ҙөң форматы илдең беренсе кешеләренә, Рәсәй төбәктәре етәкселәренә, яҡын һәм алыҫ сит илдәрҙең аграр министрлыҡтары башлыҡтарына сәйәси һәм иҡтисади мәсьәләләрҙе хәл итергә, килешеүҙәр төҙөргә мөмкинлек бирә, тип билдәләйҙәр ведомствола.
Күргәҙмә сиктәрендә 17 тармаҡ конкурстарынан торған программа ҡаралған, унда агросәнәғәт комплексында инновациялар өлкәһендәге ҡаҙаныштар, үҫемлекселек продукцияһын үҫтереүҙә һәм тупраҡтың уңдырышлылығын арттырыуҙа юғары күрһәткестәр, шулай уҡ иң яҡшы ғаилә малсылыҡ фермалары, крәҫтиән хужалыҡтары баһалана.
Былтырғы күргәҙмәлә Башҡортостан предприятиелары 442, шул иҫәптән 261 алтын, 106 көмөш һәм 75 бронза миҙалға лайыҡ булды.


text:
Цӹлдӹр
Цӹлдӹр (латинлӓ Bombycilla garrulus; алыкмарла шелде, ильывуй, чуркатвуй) — цӹлдӹр йишвлӓн йыхыш пырышы Европышты, Азиштӹ дӓ Йыдпел Америкышты вӓшлиӓлтшӹ изи мырышы кек. Кытшы 19–23 см, шылдыр шӓрӓлтӹмӹжӹ 32–35.5 см, нелӹцшӹ 55 г якте шоэш. Вуйыштыжы раскыдын цаклаш лимӹ кекрек улы, партьывлӓ доно сӓрнӓ, пӹсӹн чонгештӓ. Пӹжӓшӹжӹм шоэнрӓк кушшы шӹргӹ пушӓнгӹвлӓ вӹлнӹ опта. Кӹцкӹ дон пӓртнявлӓм качкын ӹлӓ. Пӹжӓшӹштӹ 3–7 мыны якте лин кердеш.
Лӹвӓл йишвлӓ[тӧрлӓш | править вики-текст]
- Bombycilla garrulus garrulus – йыдпел Sweden гӹц ирвел Урал кырыквлӓ якте йыдпел Европа
- Bombycilla garrulus centralasiae – ирвел Урал кырыквлӓ гӹц йыдпел Ази якте
- Bombycilla garrulus pallidiceps – йыд-вадывел Америка


text:
Альфред Зиннәтуллин Башҡортостандың торлаҡ-коммуналь хужалыҡ министры урынбаҫары итеп тәғәйенләнде
Башҡортостан Президенты Рөстәм Хәмитов Альфред Зиннәтуллинды республиканың торлаҡ-коммуналь хужалыҡ министры урынбаҫары итеп тәғәйенләү тураһындағы бойороҡҡа ҡул ҡуйҙы.
Альфред Зиннәтуллин 1959 йылда Үзбәк ССР-ының Алмалыҡ ҡалаһында тыуған. Силәбе дәүләт техник университетын тамамлаған. Хеҙмәт эшмәкәрлеген 1977 йылда Алмалыҡ тау-металлургия комбинатының электромонтеры булып башлай. Төрлө йылдарҙа Өфө пассажирҙар автотранспорты производство берекмәһендә автоэлектрик; «Союз» акционерҙар йәмғиәте рәйесе, генераль директоры урынбаҫары; «Аваль» яуаплылығы сикләнгән йәмғиәте директоры була. Өфөнөң Торлаҡ хужалығы идаралығында, «РосЭнергоРесурс» милли мәғлүмәт үҙәге асыҡ акционерҙар йәмғиәтендә төрлө вазифалар биләй. 2008 йылда Өфөнөң Торлаҡ хужалығы идаралығында бүлек етәксеһе, һуңынан генераль директор урынбаҫары була. 2012 йылдан әлегә тиклем баш ҡаланың торлаҡ хужалығы идаралығы директоры булды.


text:
Башҡортостандың Пенсия фонды йәштәрҙең белемен арттыра
Рәсәй Федерацияһы Пенсия фондының Башҡортостан буйынса бүлексәһе Өфөлә асылған мәғариф форумында ҡатнаша. Бының менән ведомство йәштәрҙең белемен арттырырға һәм пенсия менән тәьмин итеү өлкәһендәге технология ҡаҙаныштары менән таныштырырға теләй. Көн элгәре Башҡортостан баш ҡалаһында йыл һайын үткәрелеүсе «Мәғариф. Фән. Карьера-2012» күргәҙмәһе асылды, уның сиктәрендә «Йәштәр фәне көндәре» фестивале, вакансиялар йәрминкәләре, «Йәштәргә эш!» акцияһы һәм башҡа саралар үткәрелә.
Рәсәй Пенсия фондының Башҡортостан буйынса бүлексәһенең күргәҙмә стендында ведомство хеҙмәттәре, шулай уҡ пенсияларҙы ҡушма финанслау буйынса дәүләт программаһында ҡатнашыу мөмкинлектәре тураһында мәғлүмәт бирелгән. Ошонда уҡ балаларҙы мотлаҡ пенсия страховкалау системаһында теркәү һәм ғаиләләргә дәүләт ярҙамы күрһәтеү саралары тураһында мәғлүмәт алырға була. Йәш әсәләр әсәлек капиталы средстволары менән файҙаланыу мөмкинлектәре буйынса консультация ала ала, тип хәбәр иттеләр ведомствоның матбуғат хеҙмәтенән.
Быйыл уҡыу йылында Рәсәй Пенсия фондының Башҡортостан буйынса бүлексәһе мәктәп уҡыусыларының пенсия буйынса һәм социаль белемдәрен арттырыуға йүнәлтелгән программаны тормошҡа ашыра. Бөгөнгө көнгә унда республиканың 178 юғары һәм урта махсус уҡыу йортонан яҡынса 34 мең студент ҡатнашҡан.


text:
Республиканың агросәнәғәт комплексы предприятиелары тауар интервенцияларында ҡатнашты
Шаршамбы, 9 февралдә, Рәсәй интервенция фонды игенен һатыу буйынса сираттағы сауҙа үтте. Унда Башҡортостан агросәнәғәт комплексы предприятиелары ла ҡатнашты. Сауҙаға 2008 йылғы уңыштан 37 лот бишенсе класс игене сығарылды. Һәр лотта 135-әр тонна фураж игене. Фондтың Башҡортостандың биш элеваторында һаҡланған игене һатылды. Биржа сауҙаһында ҡатнашыуға республика агросәнәғәт комплексының 11 предприятиеһы аккредитация үткәйне.
«Башинформ» агентлығына БР Ауыл хужалығы министрлығының аҙыҡ-түлек баҙары һәм тармаҡ ойошмалары менән бәйләнештәр бүлеге начальнигы Валерий Беловтың хәбәр итеүенсә, сауҙаға сығарылған 5 мең тонна самаһы иген һатылған. Биржа хеҙмәткәрҙәре һатып алыусыларҙың исемен атамай.
Республика предприятиеларынан тыш сауҙа сессияһында Свердловск, Силәбе һәм Киров өлкәләре аграрийҙары ла ҡатнашты. Сауҙа дүрт майҙанда – Түбәнге Новгородта, Һамарҙа, Мәскәүҙә һәм Екатеринбургта алып барылды.
Киләһе сауҙа ҡасан үтәсәк, ғөмүмән, ул булырмы, әйтеүе ауыр. Рәсәй Президенты Дмитрий Медведев шаршамбы көндө инфляцияны тотҡарлаусы тәү сираттағы саралар буйынса кәңәшмәлә сауҙаны туҡтатып торорға ҡарар итте. Осрашыу барышында аҙыҡ-түлек баҙарындағы хәлдәргә айырым иғтибар бирелде.
Хәлдәр торошо һәм ниндәй саралар күрелеүе хаҡында Президентҡа иҡтисади үҫеш министры Эльвира Нәбиуллина һәм Хөкүмәт Рәйесенең беренсе урынбаҫары Виктор Зубков хәбәр итте.
Эльвира Набиуллина аҙыҡ-түлек менән бәйле хәлдәрҙең өҫтәмә саралар талап итеүен билдәләне. Бындай өҫтәмә саралар күрелгән дә инде – иң тәүҙә бында интервенциялар хаҡында һүҙ бара. 4 февралдә башланған интервенцияларҙың кисә өсөнсө сауҙаһы үткән. Игенгә һорау бар.
Рәсәй Хөкүмәте интервенция фонды игенен һатыуҙың ике механизмын файҙаланырға ҡарар итә. Биржа механизмынан тыш иген туранан-тура төбәктәргә таратыла. Игенгә хаҡ төшөүен тикшереү өсөн биржа сауҙаһын ҡулланырға ҡарар ителә. Ләкин хаҡтар төшмәне.
— Ул ваҡытта ниңә һеҙ игенде сауҙа аша таратырға булдығыҙ? – тип асыуланды Дмитрий Медведев. — Алығыҙ ҙа, бөтөн төбәктәргә бүлеп бирегеҙ.
Рәсәй Президенты, игендең бер өлөшө айырымлап таратыуға киткән, шуға ла игенгә хаҡтар төшмәне, тип һыҙыҡ өҫтөнә алды.
— Әгәр һеҙ артабан сауҙа үткәреүҙе мөмкин түгел тип иҫәпләйһегеҙ икән, ул ваҡытта игенде һәр төбәккә адреслы бүлеү яҡшыраҡ. Ләкин был баҙарға хас сара түгел. Тураһын әйтәм – был коррупция хәүефен тыуҙыра. Шуға күрә иген тиң хоҡуҡтар нигеҙендә таратылһын өсөн барыһын да эшләргә кәрәк, юғиһә тигеҙһеҙлек булдырыуыбыҙ ихтимал.


text:
Рөстәм Хәмитов фекеренсә, Өфө-II ҡаласағында музей экспозицияһы эшләргә мөмкин
— Беҙгә Өфө-II ҡаласығы мәсьәләһен хәл итегә кәрәк, — тип белдерҙе Башҡортостан Президенты Рөстәм Хәмитов мәҙәни мираҫ объекттарын һаҡлауға арналған түңәрәк өҫтәлдә. — Әммә бында фән һәм мәҙәниәтте сәйәсәттән айырырға кәрәк, сөнки бик йыш барыһы ла сәйәсиләштерелә.
Республика башлығы, был мәсьәләне профессиональ кимәлдә ҡарарға кәрәк, тип билдәләне.
— Минең ҡарашҡа, унда музей экспозицияһын эшләргә, территорияның бер өлөшөн һаҡлап ҡалып, реконструкция үткәрергә, ә Октябрь революцияһы урамының бер өлөшөн идеалда йәйәүлеләр зонаһына әйләндерергә мөмкин булыр ине, — тине Рөстәм Хәмитов.


text:
Башҡортостан Президенты Хакимиәтенә һәр кем бара ала
Башҡортостан Президенты Хакимиәте унда барырға теләүселәр өсөн хәҙер тәүлек әйләнәһенә асыҡ. Унда төндә лә барырға мөмкин. Бының өсөн алдан яҙылырға ла, документтар күрһәтергә лә кәрәкмәй. Республика Президентының рәсми сайтында БР Президенты Хакимиәте буйлап виртуаль тур махсус хеҙмәте булдырылған.
Интернет ҡулланыусылар алтынсы ҡаттың ентекле планы менән таныша ала, 3D-панорамаһын ҙурайтып, холл, коридор, ултырыштар залы, рәсми делегацияларҙы ҡабул итеү залы һәм Рөстәм Хәмитовтың ҡабул итеү бүлмәһен енетекле ҡарай ала.


text:
Выберите специальность, которую Вы хотите получить:
Һау бул,башланғыс мәктәп!
Байрам үткәреләсәк залға «Һау бул,башланғыс мәктәп!», «Беҙ инде ҙур үҫтек,бишенсегә үк күстек», тигән плакаттар,газета,фотостенд эленә. Зал матур итеп биҙәлә.
Башланғыс мәктәп,беренсе уҡытыусы менән һаубуллашыу кисәһенә ата-әсәләр саҡырыла.Уҡыусыларҙын китап-дәфтәрҙәренән,ижади эшләренән,хезмәт дәресендә яһаған әйберҙәренән күргәҙмә ойошторола.
Укытыусы:
-Ҡәҙерле уҡыусылар! Хөрмәтле атай-әсәйҙәр һәм ҡунаҡтар! Беҙ бөгөн һуңғы ҡыңғырау байрамына,башланғыс мәктәп менән һаубуллашырға йыйылдыҡ. Бөгөн беҙгә күнелле лә һәм бераҙ яманһыу ҙа. Күнелле,сөнки башланғыс мәктәпте уңышлы тамамлауҙы байрам итәбеҙ,яманһыу,сөнки уҡыусыларыбыҙ мәктәп менән хушлаша.Шулай ҙа,моңайырға ашыҡмайыҡ,ҙур көс һәм дәрт менән юғарыға,ҙур белемдәргә
омтолайыҡ.Ауырлыҡтарға,һынауҙарға баш эймәйенсә алға атлағыҙ,ҡәҙерле уҡыусыларыбыҙ!
Ә хэзер уҡыусыларыбыҙға һүҙ бирәйек.Улар әйтер һүҙҙәрен әйтерҙәр,теләктәрен еткерерләр.
1 уҡыусы: Дүрт көҙ.дүрт ҡыш,
Дүрт яҙ,дүрт йәй,
Етештегеҙ ҡасан үтәргә?
Мәктәп менән хушлашырға вакыт,
Йыйылдыҡ беҙ бөгөн байрамға.
2 уҡыусы: Бөгөнгөләй күҙ алдымда тора
Осар ҡоштай йөрөгән саҡтарым,
Сумка тотоп,белем алырға,тип,
Борма һуҡмаҡ буйлап атлауым.
3 уҡыусы: Дәфтәрҙәр,китаптар барлайһын,
Яңы көс,яңы дәрт йөрәктә.
Һин инде уҡырға бармайһың,
Ҡынғырау саҡыра мәктәпкә.
4 уҡыусы: Сәсәкләр тотоп ҡулға,
Беҙ сыҡтыҡ матур юлға.
Һәр кем белә әлбәттә,
Беҙ барабыҙ мәктәпкә!
5 уҡыусы: Беҙҙе ҡотлай атайҙар:
-Бик дәү үҫтегеҙ!,-тиҙәр.
Өйрәтәләр әсәйҙәр:
-Һәйбәт булығыҙ,тиҙәр.
Олатай,өләсәйҙәр:
-Хәйерле юл,хуш!,-тиҙәр.
М.Кәрим һүҙҙәре,А.Ҡобағышев музыкаһы «Уҡытыусыма» йыры башкарыла.
6 уҡыусы: Беҙ, кескенә балалар,
Башлап килгәс мәктәпкә,
Ҡәләм менән әлифбаны
Тотторҙолар бүләккә.
7 уҡыусы: Әлифба, әлифба,
Беренсе битеңде
Асҡан көн хәтерҙә
Ҙур байрам шикелле.
8 уҡыусы: Иң яҡын дуҫтарың
Булдыҡ беҙ гел һинең.
Һәр хәреф йылмайып
Әйтте үҙ исемен.
9 уҡыусы: Әлифба, һин алып керҙең
Беҙҙе белем иленә.
Тырышлыҡ та,ялҡаулыҡ та
Ошо илдә беленә.
«Әлифба» йыры башҡарыла.
Уҡытыусы:
-Әйе,балалар,иң яҡын дуҫығыҙ-әлифба.Белем иленең ишеген асыусы «алтын асҡыс» булды ул.Ул һеҙҙе уҡырға һәм яҙарға өйрәтте.Ә уҡырға,яҙарға белгәс, һеҙ белем баҫҡысынан еңел генә өҫкә атлай башланығыҙ.Төрлө фәндәр уҡып,күп нәмәләргә өйрәндегеҙ.Бына бөгөн ул фәндәр,һеҙҙең белемегеҙҙе иҫбатлар өсөн,һынап ҡарарға ,тип килгәндәр.
«Математика»: Өйрәттем мин иҫәпләргә,
Мәсьәлдәр ҙә шишәргә,
Төрлө башватҡыстар менән
Күңелде күтәрергә.
Бына бөгөн дэ һеҙгә башватҡыстар алып килдем,йәгеҙ әле,тыңлағыҙ!
Нисә тай? Аяҡтары ҡырҡ дурт.
Бар да саба уйнаҡлап.
Болар нисә тай булыр?
Йәгеҙ,йәһәт,уйлап тап!
Нисә сыпсыҡ? -Хәйерле көн,ун сыпсыҡ!,
Тигән икән бер ҡарсыҡ.
Тегеләр и көлгәндәр,
Сырыҡ-сырыҡ килгәндәр.
-Беҙҙе өҫкә тапҡырлап,
Ҡушһаң ғына үҙеңде,
Ун булабыҙ,-тигәндәр.
Нисәү булған һуң улар?
Ниндәй һан? Тапҡырлаһа юҡ итә
Йөҙҙө түгел,меңде лә.
Ниндәй һан был?Үҙенә
Булмай уның бер ни лә.
«Башҡорт теле»: Дөрөҫ яҙырға өйрәттем
«Атай», «әсәй» һуҙҙәрен.
Хәрефтәр сафҡа теҙелһә,
Маҡтаным мин үҙҙәрен.
(«Башҡорт» һүҙендәге хәрефтәр менән һүҙҙәр төҙөргә.)
«Рус теле»: А я русским буду другом.
Многому я вас учил.
А теперь все грамотеи,
Спорить с вами нету сил.
(Задание такое : слово «дверь» склонять по падежам.)
«Тәбиғәт белеме»:
-Гузәл тыуған яҡтарым,
Балдай таталы һыуҙарым,
Яландарым,тауҙарым,
Еләкле болондарым,
Сәскәле туғайҙарым,
Бәшмәкле урмандарым-
Барыһын да һөйөргә,
Һәммәһен дә һаҡларға
Өйрәттем мин,дуҫтарым!
Йомаҡтарҙың яуабын кем тиҙ генә әйтә алыр,йәгеҙ әле,тыңлағыҙ!
1.Ҙур балаҫ,төбөндә йоморо ҡалас .(күк һәм ай)
2.Ул булһа,көн була.Ул бумаһа,кем була?(кояш)
3.Булмаған ере һирәк,уҙе һәр ваҡыт кәрәк.(һыу)
4.Тауҙан тыуа,диңгеҙгә кыуа.(йылға)
5.Иҙел арҡылы алтын дуға ташланым.(йәйғор)
Тәнәфес: Ҡәҙерле уҡыусыларым! Мине лә онотмағыҙ! Йәгеҙ әле,тәнәфес ваҡытын да хәтерегеҙгә төшөрөп алығыҙ! (Концерт номерлары.)
Уҡытыусы:
-Әфәрин,балалар!Бөтә фәндәрҙе лә бик һәйбәт уҙләштергәнһегеҙ.Бурысығыҙҙы төгәл үтәгәнһегеҙ.Тимәк,дүрт йыл ваҡытығыҙ заяға уҙмаған.Ҡәҙерле уҡыусыларым! Башланғыс класларда алған белемдәрегеҙ алдағы йылдарҙа һеҙгә ныҡлы нигеҙ,гүзәл башланғыстар булып ҡалһын!
Укыусылар бөтәһе бергә:
-Рәхмәт һеҙгә,рәхмәт,
10 уҡыусы: ысын күңелдән,
Беҙҙе балағыҙҙай күргән өсөн!
Беҙҙең хистәр менән янып йәшәп,
Күңелдәргә шатлыҡ биргән өсөн!
11 уҡыусы: Иҫтә әле, ҡәләм тотҡан ҡулым
Бармай ине дәфтәр юлынан.
Өйрәттегеҙ беҙҙе яҙарға һеҙ
Тотоп башта нәни ҡулдарҙан.
12 уҡыусы: Әлифбаның хәрефтәре аша
Һуҡмаҡ һалдыҡ йәшәү серенә.
Әсәйемдәй иң ҡәҙерле кеше-
Уҡытыусым күңел түрендә.
13 уҡыусы: Ышанығыҙ,һеҙҙең иҫемегеҙгә
Бер тап төшмәҫ,бына күрерһегеҙ!
Ялғыш аҙым,әгәр,яһай ҡалһаҡ,
Кәңәш һорап һеҙгә килербеҙ.
14 уҡыусы: Донъя беҙҙе алға дәшә.
Ә һеҙ беҙгә гел йәнәшә.
Тәүге хәреф танытыусым,
Рәхмәт һиңә,уҡытыусым!
15 уҡыусы: Алығыҙ һеҙ бөгөн бүләк итеп
Сәсәктәрҙең ошо бәйләмен,
Ҡаршылағыҙ тағын бик күп йылдар
Бөгөнгөләй белем байрамын.
Уҡыусылар уҡытыусыларҙы сәсәктәр биреп ҡотлай.
Йыр башҡарыла «Иң гүзәл кеше икән һеҙ» Фәнис Яруллин һүҙҙәре,Әхмәт Хәйретдинов музыкаһы.
16 уҡыусы: Айырылышыр ваҡыт етте,
Һиҙелмәне дүрт йыл үткәне.
Хуш,мәктәбем,үҙ күрҙең,
Йәшәргә көс бирҙең,
Ҡанат ҡуйып беҙҙе үҫтерҙең.
17 уҡыусы: Тырыш булырбыҙ уҡыуҙа.
Тырышты һөйә белем.
Халҡыбыҙ шатланыр беҙгә,
Ҡыуаныр тыуған илем.
18 уҡыусы: Һүҙ бирәбеҙ уҡытыусым,
Уҡырбыҙ дүрткә,бишкә.
Ең һыҙғанып өйрәнербеҙ
Өйрәткән һәр бер эшкә.
19 уҡыусы: Ошо матур,яҡты мәктәптә
Дүрт йыл буйы белем алдыҡ беҙ.
Киләсәктә ҡунаҡ булып ҡына
Хәл белешеп килеп китәрбеҙ.
Йыр башҡарыла: Ришат Төхвәтуллин «Ҡыңғыраулы мәктәп йылдары»
19 уҡыусы: Еҙ ҡыңғырау! Һинең моңло сыңың
Дүрт йыл буйы ихлас тынланыҡ.
Шалтырасы тағын бер генә,
Күңелдәрҙә мәңге ҡалырлыҡ!
Беренсе класс уҡыусылары араһынан бер ҡыҙ һәм бер малай ҡыңгырау шалтыратып әйләнәләр.
Ата-әсәләргә балаларҙы ҡотлау өсөн һүҙ бирелә.
Ҡотлаулар тамамланғас һаубуллашыу вальсы башҡарыла.
Алып килгән күстәнәстәр менән сәй эсеү ойошторола.
Үрге Тәтешле районы Яңғыҙ-Нарат урта ғомуми белем мәктәбе филиалы- Иҫке Һикеяҙ башланғыс мәктәбе уҡытыусыһы Ғәлләмова Гөлсәсәк Әмин ҡыҙының 2014 йылда башланғыс мәктәпте тамамлаусыларға бағышлап үткәргән кисәһенән сценарий «Һау бул,башланғыс мәктәп!».
Выберите курс повышения квалификации со скидкой 50%:


text:
Рөстәм Хәмитов: «Беҙҙең бурысыбыҙ – йәштәргә бөтә мәсьәләләрҙә ярҙам күрһәтеү»Фото: Олег Яровиков
Рөстәм Хәмитов: «Беҙҙең бурысыбыҙ – йәштәргә бөтә мәсьәләләрҙә ярҙам күрһәтеү»
Рөстәм Хәмитов: «Беҙҙең бурысыбыҙ – йәштәргә бөтә мәсьәләләрҙә ярҙам күрһәтеү»Фото: Олег Яровиков
ӨФӨ, 2017 йыл, 17 февраль. /«Башинформ» мәғлүмәт агентлығы/.
16 февралдә Өфөлә Башҡортостан Башлығы Рөстәм Хәмитов республиканың Йәштәр сәйәсәте һәм спорт министрлығы коллегияһының киңәйтелгән ултырышында сығыш яһаны. Сара «ВДНХ-Экспо» күргәҙмәләр комплексында үтте. Ултырыш барышында министрлыҡтың 2016 йылдағы эшенә йомғаҡ яһалды һәм киләһе осорға өҫтөнлөклө бурыстар билдәләнде.
– Беҙҙең, йәштәр хәрәкәтен ойоштороу мәсьәләләре өсөн яуаплыларҙың бурысы – йәштәргә бөтә мәсьәләләрҙә лә ярҙам итеү: уҡыу, эшкә урынлашыу, торлаҡ алыу, хеҙмәт хаҡы, үҫеш, карьера, социаль лифттар һәм башҡалар, – тине республика етәксеһе. – Йәштәр – беҙҙең киләсәгебеҙ. Республикала – 1 миллион йәш кеше. Рәсәйҙең ҡайһы бер төбәктәрендә халыҡ һаны ошо планкаға етмәй. Был – беҙҙең нигеҙебеҙ, иртәгәһе көнөбөҙ. Миллиондарса йәш кеше ҙур энергияға эйә. Ошо энергияны ыңғай йүнәлешкә йүнәлтеү мөһим.
Йәштәр сәйәсәте һәм спорт министрлығы ведомство-ара координация, йәштәрҙең һөнәри, социаль, ижади үҫеше өсөн шарттар булдырыу буйынса муниципалитеттарҙа эшләү үҙәге булырға тейеш, тип билдәләне төбәк Башлығы. Башҡортостан йәштәр сәйәсәтенең яңы программаһын әҙерләү – ведомствоның төп бурыстары иҫәбендә, сөнки быйыл бынан алдағы документтың ғәмәлдә булыу ваҡыты тамамлана.
– Беҙгә заманса талаптар һәм уларҙы тормошҡа ашырыу механизмдары аныҡ билдәләнгән документ кәрәк, – тип һыҙыҡ өҫтөнә алды Рөстәм Хәмитов. – Башҡортостан йәштәр сәйәсәте программаһының яңы версияһында түбәндәге өҫтөнлөктәрҙе сағылдырыу зарур: йәш ғаилә, йәштәр өсөн торлаҡ, сифатлы белем биреү, эшкә урынлаштырыу, иҡтисади үҙаллылыҡ, инновациялы һәм фәнни әүҙемлекте, ижади таланттарҙы үҫтереү, һаулыҡ һаҡлау, йәштәр мөхитендә насар күренештәрҙе иҫкәртеү, патриотик тәрбиә биреү, экстремизмға ҡаршы тороу, йәштәр хәрәкәттәренә һәм берекмәләренә булышлыҡ итеү, уңайлы мәғлүмәт мөхитен булдырыу.
Ултырыш башланыр алдынан төбәк етәксеһе быйыл октябрь айында Сочиҙа үтәсәк Бөтә донъя йәштәр һәм студенттар фестиваленең эмблемаһы – сәскә таждары рәүешендә булдырылған тематик интерактив майҙансыҡтарҙың эше менән танышты.
«Еңеү алтыны» майҙансығы республиканың спорт ҡаҙаныштарына арналған. «Фекерҙәр киңлеге» майҙансығы Башҡортостандың 2030 йылға тиклемге үҫеш стратегияһының өҫтөнлөклө йүнәлештәрен тикшереүгә бағышланған дискуссия үҙәге булды. «Тиҙерәк! Юғарыраҡ! Көслөрәк!» майҙансығында студенттарҙың ГТО спартакиадаһы һәм «Workout Башҡортостан» спорт хәрәкәте әүҙемселәренең сығыштары ойошторолдо. «Илһөйәрлек – реаль эштәрҙә» майҙансығы – хәрби-патриотик клубтар һәм эҙәрмән отрядтары тәрбиәләнеүселәренең эшмәкәрлегенә, «Изгелек биләмәһе» ирекмәндәр ойошмаларының эшенә арналды.
Байрам барышында Федерация Советының социаль сәйәсәт буйынса комитеты ағзаһы Татьяна Лебедева студент отрядтары вәкиле Ирина Сухареваға Сочиҙа XIX Бөтә донъя йәштәр һәм студенттар фестивалендә Башҡортостан менән таныштырыу сараһында ҡатнашыуға сертификат тапшырҙы. Бынан һуң Ирина Сухарева 1985 йылда Бөтә донъя йәштәр фестивалендә ҡатнашҡан, әлеге көндә Башҡорт дәүләт аграр университеты ректоры Илдар Ғәбитов менән бергә фестиваль башланыуға тиклем ҡалған ваҡытты кирегә һанау мәлен асты.